5 Individu Yang Hidupnya Musnah Kerana Internet

Bagi anda yang sudah lama menggunakan internet, pasti anda sedar internet bukanlah satu tempat yang mesra sekiranya kita gemar berinteraksi dengan individu lain, terutamanya di dalam media sosial.

Setiap masa kita terbuka kepada ancaman seandainya walaupun kita tak sengaja melakukan sedikit kesilapan. Segelintir pengguna internet entah mengapa cukup gembira dapat terlibat dalam situasi yang kita gelarkan 'mob justice', di mana seseorang itu diletakkan dalam situasi dimalukan berikutan perbuatan atau kesilapan yang telah berlaku.

Ada kalanya teguran yang baik mampu membawa kepada faedah namun kebiasaannya, ramai pengguna internet tidak tahu batas sempadan dalam berkongsikan pandangan sehingga mengakibatkan kemusnahan hidup individu lain. Berikut adalah contoh lima kes paling buruk yang menimpa individu dimalukan oleh internet.

15 tahun lalu pada tahun 2003, seorang budak lelaki bernama Ghyslain Raza merakamkan dirinya menggayakan pedang cahaya daripada filem Star Wars bersendirian di studio sekolahnya. Entah apa berlaku, rakannya menemui pita rakaman video tersebut, menukarkannya menjadi format digital - seterusnya memuat naik video tersebut ke internet. Semua itu berlaku tanpa kerelaan Ghyslain.

Video tersebut menjadi salah satu video paling popular di internet ketika itu, sehingga mempopularkan identiti Ghyslain di dalam saluran berita dan televisyen. Menjadi popular sekelip mata, Ghyslain terpaksa berdepan kutukan orang ramai yang tidak dikenali, ekoran berat badannya.

Tertekan teruk, setahun kemudian beliau berhenti sekolah dan terpaksa meneruskan pendidikan di rumah. Ibu bapanya mengambil tindakan menyaman pelajar yang memuatnaik video tersebut dan kes itu diselesaikan di luar mahkamah. Pasti ramai tidak menyangka kejadian seburuk itu telah berlaku pada watak salah satu video paling popular di internet satu masa dulu. (rujukan)

Gadis muda berusia 14 tahun mula menyertai Myspace dan berkawan dengan seorang remaja lelaki 16 tahun bernama Josh Evans. Walaupun berhubung hanya melalui Myspace, hubungan mereka berdua lama-kelamaan semakin rapat ekoran banyak persamaan di antara mereka berdua. Megan yang ketika itu sedang mengalami masalah peribadi, menjadikan Josh sebagai tempat meluahkan perasaan.

Tanpa disangka, Josh mula berubah nada pada satu hari. Kata kesat dikeluarkan Josh yang mula mencaci Megan kerana perangainya yang dikatakan buruk serta hipokrit. Megan terkejut melihat perubahan itu mula menangis, mengurungkan dirinya di dalam bilik dengan nasihat ibunya untuk tidak menyemak mesej-mesej baru Josh tidak diendahkan Megan. 20 minit selepas itu, kedua ibu bapanya menemui Megan tergantung di leher dengan tali pinggang yang dibuat tali.

Apa yang menyedihkan, watak Josh sebenarnya adalah satu ciptaan ibu kepada seorang kenalannya dari sekolah yang tidak gemarkan Megan. Bagi membalas dendam, wanita itu yang bernama Lori Drew mencipta akaun Myspace 'Josh' bagi mendapatkan rahsia peribadi Megan, supaya anaknya boleh memalukan Megan di sekolah. Lebih tragis, rumah Lori hanya selang empat buah rumah sahaja dengan rumah Megan. Kes Megan Meier menjadi kes buli siber pertama yang dibicarakan di mahkamah Amerika Syarikat. (rujukan)

Dalam satu perlawanan besbol liga Major League Baseball (MLB) melibatkan pasukan Chicago Cubs melawan Florida Marlins, bola yang dipukul hampir keluar menghampiri Steve Bartman, yang ketika itu gembira menyaksikan pasukan kegemarannya, Chicago Cubs mendahului 3-0.

Bola yang sedang terbang sekiranya berjaya ditangkap pemain akan mengeluarkan pemain lawan dan memudahkan Chicago Cubs memenangi perlawanan tersebut, seterusnya memenangi kejuaraan buat kali pertama sejak tahun 1945. Bagaimanapun, Steve yang tidak perasan ada pemain mahu menangkap bola, cuba turut sama menangkap bola yang dijangkakannya sudah keluar, tertepis sehingga menggagalkan tangkapan kemas oleh pemain mengakibatkan bola jatuh.

Ekoran insiden itu, pemain Cubs mengamuk Steve menggagalkan usahanya memastikan kemenangan. Fokus pemain Cubs mula terganggu, selepas pengadil menyifatkan tindakan Steve mahu menangkap bola tidak salah menurut peraturan padang.

Chicago Cubs tewas perlawanan itu 8-3 dan Steve dipersalahkan sebagai punca kekalakan, sehingga terpaksa diiiringi keluar stadium dihujani balingan objek penyokong sendiri. Liputan berita mendedahkan kisah malang yang berlaku dan identiti Steve Bartman dibongkar di dalam internet. Alamat rumah, nama serta wajahnya dikongsikan dalam forum MLB menyebabkan dia menjadi buruan penyokong Chicago Cubs.

Ekoran ugutan yang diterima, pihak polis bertindak meletakkan enam kereta peronda setiap masa di hadapan rumah Steve, dengan Steve diletakkan ke dalam program perlindungan saksi. Walaupun cuba meminta maaf terhadap orang ramai melalui kenyataan media, ugutan terus kedengaran sehinggakan negeri lain di Amerika Syarikat menawarkan perlindungan agar Steve keluarr daripada Chicago. Hanya pada 2013, Steve Bartman berani ditemuramah menceritakan pengalaman beliau yang sangat menakutkan.

Baru berusia 15 tahun pada tahun 2013, Rehtaeh Parsongs berkunjung ke rumah kawannya di Dartmouth, Kanada disertai beberapa orang remaja lelaki untuk berparti minum arak. Apa yang berlaku selepas itu tidak jelas pada Rehtaeh ekoran kesan arak. Beberapa hari kemudian gambarnya dirogol dua remaja lelaki semasa parti itu tersebar di sekolah.

Rehtaeh mula dihujani mesej-mesej yang menggelarkannya dengan gelaran kurang elok dan juga permintaan untuk mengadakan hubungan seks. Kejadian rogol itu tidak dilaporkan walaupun imej kejadian sudah tersebar, sehinggalah laporan polis dibuat selepas Rehtaeh tidak mampu menahan kritikan dan cacian yang diterima.

17 bulan selepas insiden rogol itu dengan tekanan yang masih belum berhenti, Rehtaeh menggantung dirinya di rumah namun cubaannya gagal. Walaupun begitu jerutan di leher mengakibatkan kegagalan fungsi otak menyebabkan Rehtaeh diisytiharkan koma. Tidak lama selepas itu, pihak hospital dan ibu bapanya mengambil keputusan untuk menamatkan hidupnya yang selama ini disokong oleh mesin.

Remaja yang merogol Rehtaeh mula disebarkan identitinya selepas insiden yang melibatkan kematian itu, mengakibatkan dia turut menerima kecaman sehingga mengakibatkan keluarganya berpindah ke kawasan lain. Menurut laporan, pihak perogol mendakwa apa yang berlaku bukanlah rogol tetapi seks suka sama suka kerana Rehtaeh telah pun memberikan persetujuan sebelum apa-apa berlaku. (rujukan)

Skandal seks paling menggemparkan dunia melibatkan Monica Lewinsky yang ketika itu yang baru berumur 21 tahun dengan bekas Presiden Amerika Syarikat (POTUS) Bill Clinton memang disebut ramai pihak. Memulakan kariernya sebagai pelatih di Rumah Putih, Monica mula menjalinkan hubungan seksual bersama Bill pada tahun 1995 namun hubungan mereka tidak lama, selepas Monica ditukarkan ke Pentagon atas faktor kurang kemahiran dalam bidang tugas.

Semasa di Pentagon, Monica mula menceritakan berkenaan hubungan sulitnya dengan Bill kepada seorang rakan sekerja bernama Linda Tripp. Linda melihat potensi dan nilai maklumat yang diceritakan, mula merakamkan perbualan mereka senyap-senyap tanpa pengetahuan Monica untuk dijual kepada penerbitan majalah Newsweek.

Hasil pertemuan Linda dengan wakil Newsweek telah berjaya dibongkarkan oleh pihak yang tidak diketahui di dalam internet, menerusi laman web The Drudge Report. Isu itu meletup kerana dakwaan wujudnya maklumat berkenaan skandal seks melibatkan seorang Presiden Amerika Syarikat menjalinkan hubungan seksual bersama seorang pelatih Rumah Putih bukanlah perkara kecil-kecilan.

Hasil siasatan media mengakibatkan nama Monica Lewinsky mula diperkatakan di seluruh negara malahan dunia, serta menjadi bahan ketawa pihak-pihak media yang mempermainkan saiz badannya.

Pihak kerajaan pantas melakukan apa yang perlu dalam melindungi imej POTUS namun Monica dibiarkan berjuang sendirian. Dia hidup berpindah-randah dan statusnya yang terpalit dengan skandal tahap tertinggi, menyukarkan dia mendapat pekerjaan bagi menyara hidup. Mengakui tidak pernah terlintas mahu membunuh diri, hidup Monica musnah dan sehingga kini tidak dapat kembali seperti biasa.

Kes Monica Lewinsky adalah antara kes paling awal yang menunjukkan kuasa internet mampu memusnahkan hidup orang lain, sekiranya dibiarkan berlaku berleluasa.


8 Maksud Di Sebalik Nama Jenama Terkemuka Dunia

Biasanya nama-nama sesebuah syarikat dihasilkal daripada nama pengasas syarikat, jenis perniagaan, nama produk dan macam-macam lagi.

Walaupun ia seakan-akan ringkas dan mudah, namun pemberian nama sesebuah syarikat bukanlah semudah yang disangka, terutamanya jika nama yang ingin digunakan telah dimiliki oleh syarikat lain.

Jadi, kadang-kala pemberian nama syarikat atau sesuatu jenama berlaku dengan tidak sengaja dan iluminasi.com ingin kongsikan 8 makna disebalik nama jenama dan syarikat terkemuka dunia.

Ketika mula menubuhkan Starbucks, pengasas bersama Gordon Bowker mendapatkan bantuan daripada rakan-rakannya dalam mencari nama sesuai kerana beliau tidak arif dalam pengurusan perniagaan.

Ketika mereka memerah idea mencari nama, salah seorang daripada mereka mencadangkan nama "Cargo House".

Namun, ia tidak setujui oleh seorang daripada mereka yang bernama Terry Heckler, yang juga memiliki agensi pengiklanan bersama Gordon.

Terry berkata dia percaya bahawa nama yang bermula dengan awalan "st" adalah sangat berpengaruh. Selepas mereka sekali lagi memerah idea perkataan yang bermula dengan awalan "st", salah seorang daripada mereka membuka peta lombong lama, Cascades dan Gunung Rainer.

Pada peta ini terdapat satu bandar perlombongan lama yang bernama Starbo. Melihat bandar Starbo, ia membuatkan Gorodon teringkan nama Starbuck, dalam novel klasik Moby Dick oleh Herman Melville.

Mereka memutuskan untuk menggunakan nama "Starbucks" dan selebihnya adalah sejarah.

Twitter yang dihasilkan pada tahun 2006, pada asalnya bermula dengan nama twttr, diinspirasikan oleh Flickr dan kod ringkas SMS Amerika terdiri daripada 5 huruf.

Salah seorang pengguna awal Twitter (@crystal) mencadangkan nama "FriendStalker". Pengasas-pengasas Twitter membuat pencarian nama baru dan berakhir dengan perkataan "twitch".

Walaubagaimanapun, mereka tidak menyukainya kerana ia tidak memberikan imej yang betul.

Jadi, mereka merujuk kamus dan terjumpa perkataan "twitter". Twitter ditakrifkan sebagai "kicauan dari burung" dan "maklumat pendek yang tidak penting", iaitu perkataan sebenar yang mereka tercari-cari selama ini.

Konsep ensiklopedia percuma merupakan idea Richard Stallman pada Disember 2000.

Wikipedia bermula dengan nama Nupedia, sebuah ensiklopedia atas talian percuma yang mempunyai 7 langkah proses kelulusan untuk mengawal artikel sebelum diterbitkan.

Namun, disebabkan oleh pengeluaran yang tersangat perlahan iaitu hanya 21 artikel dalam tahun pertama, pasukan mereka mencari cara untuk mempercepatkan proses penerbitan kandungan.

Mereka memutuskan untuk menggunakan WikiWikiWeb, laman sesawang yang boleh disunting pertama di dunia, untuk menaikkan minat dengan membenarkan pembaca menyunting dan menyumbangkan artikel itu sendiri.

Larry Sanger, pengasas bersama Wikipedia, mempunyai idea untuk mengaitkan Nupedia dengan laman sesawang seperti wiki. Dia mencadangkan menghasilkan satu projek dengan nama baru.

Mungkin anda pernah mendengar maksud HTC adalah High-Tech Compute, yang mana adalah benar. Namun, ia bukanlah sebab sebenar di sebalik penggunaan nama tersebut.

H. T. Cho dan Peter Chou menubuhkan syarikat ini pada tahun 1997 dan kedua-dua mereka memutuskan untuk menggunakan nama hadapan mereka sebagai nama syarikat, dan itu lah bagaimana HTC terbentuk.

HTC adalag syarikat yang menghasilkan telefon pintar skrin sentuh yang pertama di dunia iaitu pada tahun 2000, telefon Android pertama dan juga telefon Microsoft 3G yang pertama.

Samsung adalah perkataan yang berasal dari Korea yang bermakna "3 bintang" (sam=3, sung=bintang). Ia dipilih untuk mewakili sifat baik iaitu besar, banyak dan berkuasa, seperti bintang-bintang di langit.

Samsung yang anda kenal pada hari ini bukanlah sama seperti yang dahulu. Pada peringkat awal, Samsung bermula dengan menjual sayuran, ikan kering, buah-buahan dan mi.

Kemudiannya syarikat ini mempelbagaikan bidang termasuklah peruncitan, insurans dan keselamatan. Pada penghujung tahun 1960an, Samsung menceburi industri elektronik dan produk elektronik pertama mereka adalah set televisyen hitam putih.

eBay adalah korporasi pengguna kepada pengguna yang ditubuhkan pada tahun 1995 oleh Pierre Omidyar. Pada mulanya, ia dilancarkan dengan nama "AuctionWeb".

Pada pertengahan tahun 1997, Pierre dan Jeffrey Skoll (pekerja pertama dan presiden sepenuh masa eBay) membuat keputusan untuk menukarkan nama tersebut.

Laman sesawang ini dimiliki oleh Echo Bay Teknology Group, firma perundingan milik Pierre. Jadi, beliau cuba untuk mendaftarkan nama domain kepada echobay.com.

Namun, domain tersebut telah wujud dan milik Echo Bay Mines, syarikat perlombongan emas. Ia memberikan idea kepada Pierre untuk memendekkan nama tersebut kepada eBay.com

Item pertama yang terjual di laman ini adalah penunjuk laser yang rosak, dengan harga $14.83.

Audi adalah syarikat kereta dan motorsikal yang diasaskan oleh August Horch pada tahun 1910. Nama Audi sebenarnya diambil daripada pengasasnya sendiri, yang iaitu Horch dalam bahasa Latin.

Penggunaan nama Horch sebagai nama jenama bagi perniagaan keretanya diharamkan oleh Mahkamah Tinggi Jerman. Ini membuatkan August berbincang dengan rakannya bagi menentukan jenama barunya.

Pada satu ketika, salah seorang daripada rakan anaknya sedang menelaah bahasa Latin di bilik dan menyebut "audiatur et altera pars".

Dalam bahasa Jerman, horch bermaksud mendengar, sama seperti audire dalam bahasa Latin. Audi adalah bentuk tunggal kepada audire, dan itulah cara mereka menerima pakai nama Audi.

Microsoft adalah antara jenama paling terkenal di dunia, terkenal dengan sistem operasi Windows dan Microsoft office tools. Ia diasaskan oleh Bill Gates dan Paul Allen pada tahun 1975.

Nama Microsoft pertama kali dicadangkan oleh Bill Gates pada 26 November 1975 dan ia menjadi tanda dagangan berdaftar pada tahun 1976.

Ia merupakan gabungan kepada dua perkataan iaitu "microcomputer" dan "software", ketika mana Bill dan Paul sedang membina perisian untuk Micro Instrumentation dan Telemetry System (MITS).


Ini Cara Kreatif Kerajaan Mexico Mengurangkan Pencemaran Udara : Projek Via Verde

Pada tahun 1992, bandar Mexico mengungguli tempat teratas sebagai bandar dengan pencemaran udara paling teruk di dunia. Sangat teruk, sehinggakan ianya adalah normal untuk melihat burung jatuh mati kerana kualiti udara yang sangat teruk ini.

Menurut sesetengah pendapat, menghirup udara di bandar ini umpama menghisap dua kotak rokok sehari. Menyedari akan hakikat ini, kerajaan kerana telah memperkenalkan beberapa program atau pelan perancangan bagi membaik pulih kualiti udara di bandar Mexico.

Pada tahun 2008, kerajaan telah memperkenalkan satu undang-undang yang mengehadkan kemasukan kenderaan persendirian ke kawasan bandar pada hari Sabtu. Program ini dikenali sebagai Hoy No Circula. Ianya bertujuan untuk mengurangkan jumlah kenderaan yang digunakan, seterusnya mengurangkan pelepasan asap dari kenderaan pada hari Sabtu setiap minggu.

Program ini dibuat dengan anggaran dapat mengurangkan pencemaran sebanyak 15%. Malangnya, berdasarkan kajian yang dibuat program ini sebenarnya langsung tidak mempunyai kesan terhadap kualiti udara. Malah, sekiranya program ini diadakan 2 hari setiap minggu sekalipun, ianya tidak mempunyai sebarang kesan yang signifikan.

Kajian bertajuk "Saturday Driving Restrictions Fail to Improve Air Quality in Mexico City" itu dijalankan dengan membuat perbandingan kepekatan 8 bahan utama pencemaran sebelum dan selepas program ini dijalankan. Malangnya, tiada perbezaan yang ketara konsentrasi bahan pencemaran ini sebelum dan selepas program ini dijalankan.

Kerajaan Mexico telah melakukan pelaburan besar dianggarkan sekitar $450 juta bagi menambah baik sistem pengangkutan awam. Kos ini termasuklah pembelian bas-bas yang lebih mesra alam sekitar dan pembinaan laluan-laluan bas baru yang lebih menyeluruh.

Selain pengangkutan awam, kerajaan juga ingin menggalakkan rakyat menggunakan basikal dengan membuat pelaburan dalam program sewa basikal yang dikenali sebagai EcoBici. EcoBici ini adalah mirip oBike di Malaysia di mana ianya mudah didapati dimana-mana sahaja.

Bagi menunjukkan komitmen serius kerajaan, Datuk Bandar Mexico juga telah menandatangani Chicago Climate Charter, bersama-sama dengan 50 Datuk Bandar dari seluruh dunia untuk menyatakan komitmen kerajaan mengurangkan pelepasan kes rumah hijau.

Polisi-polisi dan program-program yang diumumkan kerajaan berkaitan usaha mengembalikan kualiti udara di Mexico berjaya menjadikan rakyat lebih peka berkaitan alam sekitar. Malah, adalah menjadi kebiasaan bagi orang awam untuk menyemak kualiti udara setiap hari sepertimana mereka menyemak laporan kaji cuaca. Malah, menjelang pilihan raya pada masa akan datang, isu kualiti udara dijangka akan dijadikan modal penting bagi calon-calon yang bertanding.

Baiklah, kembali kepada tajuk utama. Apakah itu Via Verde? Via Verde secara ringkasnya adalah satu program penanaman tumbuh-tumbuhan di tiang-tiang lebuh raya bertingkat.

Melalui program ini, lebih 1000 tiang lebuh raya bertingkat telah ditransformasikan menjadi taman menegak. Oleh itu, kira-kira 600,000 kaki persegi telah ditanam dengan tumbuh-tumbuhan. Tumbuh-tumbuhan ini bukan sahaja membantu meningkatkan kualiti udara, malah memberikan pemandangan yang menarik dan unik seolah-olah berada di taman.

Penanaman tumbuh-tumbuhan ini dijangkan dapat membekalkan oksigen kepada 25,000 orang setahun, menyerap 27,000 tan gas rumah hijau dan 5000 kg habuk dan debu. Secara umumnya, terdapat 3 sebab mengapa program ini unik dan patut diikuti di seluruh bandar di dunia termasuk Malaysia.

1. Tidak menggunakan sumber air bersih untuk mengairi tumbuh-tumbuhan - Kira-kira 500,000 tumbuh-tumbuhan yang ditanam ini hanya menggunakan air hujan sebagai sumber air. Dalam erti kata lain, tiada pembaziran menggunakan sumber air bersih untuk mengairi tanaman ini. Dengan taburan purata hujan yang banyak di Mexico, maka ianya tidak menjadi masalah untuk tumbuh-tumbuhan ini terus hidup.

2. Tidak memerlukan kawasan baru - Satu lagi kelebihan program ini adalah penanaman tumbuh-tumbuhan ini tidak memerlukan kawasan baru, sebaliknya hanya memanfaatkan sahaja kawasan yang ada yakni tiang-tiang lebuh raya bertingkat. Di Malaysia, kita juga mempunyai banyak lebuh raya bertingkat yang boleh dimanfaatkan.

3. Menggunakan bahan terpakai sebagai medium penanaman - Untuk program ini, botol-botol plastik telah dikitar semula dan dijadikan sebagai sebagai medium untuk penanaman tumbuh-tumbuhan ini. Ianya mempunyai ketumpatan dan beberapa ciri seperti tanah yang membolehkan tumbuh-tumbuhan ini terus hidup.

Sekiranya anda berminat dengan dokumentari ringkas mengenai Via Verde, sila tonton video di bawah ini.


Ini Sebab Mengapa Pemain Bola Sepak Brazil Hanya Mempunyai Satu Nama

Cristiano Ronaldo. Lionel Messi. Eden Hazard. Toni Kroos. Ronaldo. Marcelo. Ronaldinho. Kaka. Apakah perbezaan kepada nama-nama pemain bola sepak ini yang anda perasan?

Perasan atau tidak, pemain bola sepak Brazil selalu menggunakan nama dengan hanya satu perkataan lebih daripada 1 abad.

Dalam Piala Dunia 2018, 17 daripada 23 pemain Brazil biasanya dirujuk dengan nama tunggal.

Bagi kebanyakan pemain, mereka hanya menggunakan nama hadapan mereka seperti Marcelo, atau terbitan nama mereka, seperti Marquinhos (Marcos).

Amalan ini membuatkan Brazil lebih menonjol daripada kebanyakan pasukan kebangsaan lain dan terdapat beberapa penjelasan mengapa pemain bola sepak Brazil hanya menggunakan satu nama.

Pelbagai sebab telah dinyatakan sebelum ini, namun penjelasan yang paling konsisten adalah bahawa ia merupakan gambaran langsung tentang budaya Brazil.

Dalam buku oleh Alex Bellos, "Football. The Brazilian Way of Life", beliau menjelaskan bahawa "bola sepak Brazil adalah iklan antarabangsa tentang kemesraan kehidupan orang Brazil, disebabkan oleh nama pemain-pemainnya".

Pada dasarnya, kebanyakan budaya di seluruh dunia menggunakan nama samaran untuk merujuk kepada seorang pemain, tetapi nama-nama itu jarang dipaparkan pada bahagian belakang jersi mereka.

Sebagai contoh, Safiq Rahim mempunyai nama samaran Copot, namun beliau tidak menggunakan nama Copot pada jersinya.

Namun, peminat-peminat Brazil berasakan terdapat hubungan peribadi yang lebih mesra dengan pasukan kebangsaan mereka dan penggunaan nama samaran dan nama pertama dalam situasi rasmi mencerminkan sentimen itu.

Daripada bersorak untuk Givanildo Vieira de Sousa semasa Piala Dunia 2014, peminat Brazil hanya merujuk penyerang bintang mereka sebagai Hulk.

Disebabkan minatnya dalam watak-watak buku komik, bapanya memberikan nama samaran tersebut ketika Hulk masih kanak-kanak.

Perkara ini sering berlaku bagi kebanyakan pemain Brazil yang sangat hebat. Nama Garrincha, wira Brazil pada Piala Dunia 1962, bermakna "wren" iaitu seekor burung kecil dalam bahasa Portugis.

Beliau menerima nama tersebut disebabkan oleh saiz badannya antara yang terkecil dalam kelasnya. Kaka pula mendapat nama samarannya daripada abangnya yang tidak mampu menyebut nama pertamanya, Ricardo.

Asal usul nama Edson Arantes do Nascimento, iaitu Pele, adalah kurang jelas.

Namun ia dikatakan berasal daripada Pele yang tersalah menyebut nama pemain bola sepak tempatan kegemarannya, iaitu penjaga gol Vasco da Gama, Bile. Nama itu kekal selama-lamanya.

Pada sijil kelahiran orang Brazil, kebanyakannya akan mempunyai 4 nama atau lebih, iaitu nama pertama individu tersebut, nama wali, nama keluarga ibu dan nama keluarga bapa.

Sebagai contoh Ronaldo Luís Nazário de Lima. Struktur nama ini membuatkan mereka cenderung untuk menggunakan nama samaran atau nama pertama, bagi memudahkan pengenalan.

Malah penggunaan nama pertama ini diterapkan dalam dunia politik. Dua presiden Brazil yang terbaru iaitu Dilma Rousseff dan Luiz Inacio da Silva sering dirujuk sebagai Dilma dan Lula di dalam akhbar.

Dengan menggalakkan penggunaan nama pertama, mereka cuba untuk mewujudkan rasa perhubungan dan intim dengan semua rakyat Brazil walaupun mereka adalah individu berjawatan tertinggi dalam negara.

Ia merupakan sesuatu yang mana pemain bola sepak di Brazil lakukan dengan begitu mudah untuk tempoh yang lama.

Kemesraan budaya Brazil, kepentingan berhubung dengan peminat dan fungsi nama samaran adalah sebab mengapa pemain bola sepak Brazil hanya mempunyai satu nama.


Senarai Peribahasa Yang Anda Tak Pernah Dengar

Bahasa Melayu adalah bahasa yang sangat unik dan mempunyai keisitimewaan tersendiri. Keunikan bahasa ibunda kita antaranya terletak di sebalik penggunaan simpulan bahasa dan juga peribahasa.

Kedua-dua ini digunakan oleh orang-orang dahulu untuk memaksudkan sesuatu secara berkias.

Ia masih digunakan sehingga kini, namun hanya sesetengah peribahasa sahaja yang digunakan dan masih terdapat banyak peribahasa yang kita tak pernah diketahui. iluminasi.com ingin kongsikan 70 peribahasa yang sangat jarang didengari.

Maksud : Seseorang yang tidak dapat menjawab soalan yang dikemukakan

Maksud : Orang besar yang merendahkan diri tidak akan jatuh martabatnya

Maksud : Apabila berlaku keadaan kacau bilau atau huru-hara, orang jahat akan mencari untung

Maksud : Mempunyai banyak  ilmu tetapi ilmu itu tidak mendatangkan faedah kepada dirinya

Maksud: Dalam sesuatu usaha, pemimpinlah yang bertanggungjawab dan dialah yang mendapat pujian atau celaan

Maksud: Orang bodoh yang tidak dapat diajak berunding  (belang puntung = merah kehitam-hitaman, jawi = lembu)

Maksud: Bercerai untuk selama-lamanya (ilak = ukuran untuk menentukan lebar kain yang akan ditenun)

Maksud: Tidak tetap keadaannya, kerana sakit atau susah (tuar = lukah)

Maksud: Sesuatu kejadian itu berlaku kerana terlalu banyak diperkatakan orang

Maksud: Sesuatu perkara yang tidak ada sangkut-paut dengan kita, boleh juga dilihat dan didengar, tetapi jangan dicampuri mulut

Maksud: Orang-orang yang sukar diajak muafakat (tengkar = bantah, begar = susah, keras)

Maksud: Mencari lawan biarlah dengan orang yang sepadan dengan kita (canggai = kuku buatan)

Maksud: Segala persengketaan dapat diselesaikan dengan perbincangan dan perkataan yang lemah lembut

Maksud: Seorang yang telah bertunang, akhirnya orang lain yang berkahwin dengan tunangnya

Maksud: Yang malas disuruh mengawasi yang malas juga, akhirnya sia-sia sahaja

Maksud: Walau bagaimana sekalipun orang biadap diajar, akan kelihatan juga perangainya yang kurang baik

Maksud: Mengharap untung besar yang belum pasti, dibuang untung kecil yang ada

Maksud: Orang yang selalu sibuk bekerja tak henti-henti siang malam

Maksud: Orang yang hina jika mati tidak akan disebut orang lagi

Maksud: Daripada sifat yang mulia, tak akan lahir budi bahasa yang kasar

Maksud: Orang yang elok dan tampan tetapi tidak berbudi bahasa atau biadab

Maksud: Perkataan yang lemak manis dapat menawan hati yang keras

Maksud: Perangai (perkataan) yang baik atau jahat menunjukkan sedikit banyaknya ilmu seseorang

Maksud: Masuk ke negeri orang dengan nama yang baik, tetapi pulang dengan nama yang jahat

Maksud: Sangatlah sukar untuk menghadapi manusia kerana tiap-tiap orang berlainan pendapatnya

Maksud: Orang yang menyangka dirinya telah cukup kuat (tentang wang atau akal) sehingga tidak perlu meminta bantuan daripada orang lain lagi

Maksud: Jika terjadi suatu perkara atau perselisihan, hendaklah diperiksa dan diselesaikan di situ juga

Maksud: Hendaklah selalu beringat tentang segala bahaya dan rintangan ketika melakukan sesuatu pekerjaan

Maksud: Memberikan sesuatu (barang, nasihat) kepada orang yang tidak mahu atau bukan pada tempatnya


5 Pusat Jana Elektrik Menggunakan Kincir Angin Terbesar Di Dunia

Apabila memperkatakan tentang kincir angin (windmill), kita pastinya terbayangkan negara Belanda. Satu ketika dahulu, dikatakan terdapat kira-kira 10,000 kincir angin di Belanda yang digunakan untuk tujuan perindustrian dan pertanian. Kewujudan tenaga berdasarkan diesel dan wap kemudiannya menyebabkan penggunaan kincir air semakin berkurangan.

Kini, terdapat hanya kira-kira 1000 buah kincir angin di seluruh Belanda. Ada sesetengahnya yang masih digunakan dan ada yang hanya dibiarkan berdiri megah sebagai ikon negara Belanda. Pembinaan bangunan tinggi berhampiran kincir angin menghalang laluan angin, menyebabkan kurangnya tenaga yang boleh dijana oleh kincir angin ini.

Kincir angin berperanan untuk menjana tenaga elektrik daripada udara. Apabila angin laju (tenaga kinetik) melalui bilah kincir angin ini, ianya akan berpusing dan mewujudkan gerakan mekanikal. Bilah kipas ini akan menggerakkan gandar yang disambung pada generator, seterusnya menghasilkan tenaga elektrik.

Elektrik yang dihasilkan ini kemudiannya akan dikumpul dan dihantar ke transformer. Transformer ini berfungsi untuk melipatkaligandakan voltan elektrik dan tenaga elektrik ini kemudiannya akan dihantar melalui kabel berkemampuan tinggi. Tenaga yang dihasilkan daripada angin ini dikategorikan sebagai tenaga boleh diperbaharui dan sejenis tenaga mesra alam sekitar kerana penghasilannya tidak mendatangkan sebarang pencemaran.

Bagi mengurangkan kebergantungan kepada arang batu, diesel dan sumber lain yang mencemarkan alam sekitar, banyak kerajaan kini mula membuat pelaburan besar untuk sumber-sumber tenaga boleh diperbaharui yang mesra alam sekitar seperti tenaga solar dan tenaga angin. Kali ini, pihak Iluminasi ingin berkongsi 5 pusat tenaga angin terbesar dunia yang sudah dibangunkan di seluruh dunia.

Sejak beberapa tahun kebelakangan ini, kerajaan China telah memperkenalkan polisi-polisi dan membuat pelaburan besar untuk memelihara dan memulihara alam sekitar. Salah satunya adalah pembinaan pusat tenaga angin di Gansu ini. Pusat tenaga angin ini merupakan yang terbesar di dunia berdasarkan kapisiti tenaga elektrik yang mampu dihasilkan iaitu 7965 MW.

Tenaga sebanyak ini mampu dijana daripada 7000 buah kincir angin yang dibangunkan di kawasan ini yang terletak di kawasan padang pasir. Projek ini merupakan 1 daripada 6 projek pusat tenaga angin yang dirancang kerajaan China dan ianya dijangka mampu menjana sehingga 20,000 MW menjelang tahun 2020.

Pusat Tenaga Angin Alta merupakan pusat tenaga angin terbesr di Amerika Syarikat dan terletak di kawasan pergunungan California. Pusat tenaga ini meliputi kawasan seluas 3200 hektar dan mampu menjana sehingga 1548 MW tenaga elektrik dan sudah beroperasi selama lebih 25 tahun.

Menjelang 2040, kawasan ini dijangka dapat menjana sehingga 3000 MW tenaga elektrik. Kawasan kincir angin ini terletak pada kedudukan 3000 hingga 6000 kaki daripada aras laut. Pembinaan ladang kincir angin ini merupakan perancangan Amerika Syarikat untuk menjana 80% sumber tenaga daripada tenaga boleh diperbaharui menjelang tahun 2050.

Berada di tempat ketiga dalam senarai ini adalah Pusat Tenaga Angin Muppandal yang terletak di Tamil Nadu, India. Di sini, terdapat kira-kira 3000 buah kincir angin dimana keseluruhan pusat tenaga ini mampu menghasilkan 1500 MW sumber tenaga bersih dari angin.

Pembinaan pusat tenaga ini merupakan perancangan kerajaan untuk mengurangkan kebergantungan terhadap sumber arang batu, seterusnya mengurangkan pencemaran alam sekitar. Tenaga elektrik yang dijana disini digunakan untuk menampung keperluan penduduk kampung di sekitar kawasan Tamil Nadu dan kerajaan merancang untuk memperbesarkan lagi kawasan ini sehingga ia mampu menjana 3050 MW tenaga elektrik pada masa hadapan.

Ladang Kincir Angin Jaisalmer merupakan sebuah lagi pusat tenaga angin besar di India yang terletak di kawasan Rajasthan. Kawasan ini mendapat tiupan angin yang kuat daripada Lautan Arab dan mampu menjana tenaga elektrik sehingga 1065 MW.

Pusat tenaga angin ini telah dibangunkan oleh syarikat Suzlon Energy dan mula beroperasi pada bulan Ogos 2001. Pusat tenaga ini masih lagi mengguna turbin lama yang mempunyai kapasiti 350kW dan penambahan turbin baru yang mampu menjana sehingga 2.1MW.

Pusat Tenaga Angin Shepherds Flat yang terletak di Oregon, Amerika Syarikat ini merupakan pusat tenaga angin ke 5 terbesar di dunia dengan kapasiti 845 MW. Projek pembinaannya bermula sejak 2002 dimana rancangan asalnya hanya untuk menjana sehingga 105 MW sahaja.

Beberapa tahun kemudian, rancangan tersebut diubah agar pusat tenaga ini mampu menjana lebih banyak tenaga elektrik. Kini, terdapat kira-kira 333 buah kincir angin yang beroperasi dimana keseluruhan kawasan ini mampu menjana sehingga 845 MW. Kawasan ini secara rasminya dibuka pada September 2012.


Memahami Gerakan Ahmadiyyah Qadiani Yang Sudah Bertapak di Malaysia

Ahmadiyah merupakan sebuah gerakan Islam yang bermula di Punjab, India semasa India masih lagi salah sebuah koloni British. Dimulakan oleh seorang individu Muslim bernama Mirza Ghulam Ahmad, nama gerakan Ahmadiya diambil daripada nama timangan Rasulullah saw. yang kerap kali digelarkan 'Ahmad.'

Pengikutnya digelarkan dengan nama gelaran 'Ahmadi' memegang kepercayaan yang boleh dikatakan berlandaskan amalan Islam namun menyimpang jauh dalam beberapa bahagian. Persoalannya, adakah Ahmadiya itu perlu diambil sebagai satu cabang atau mazhab lain dalam Islam atau sebenarnya satu agama lain, yang tidak boleh disamakan dengan Islam?

Mirza Ghulam Ahmad adalah individu pengasas gerakan Ahmadiya yang disanjungi pengikut ajaran beliau. Beliau dikatakan seorang ulama terkenal pada zamannya, mempunyai ilmu yang cukup mendalam berkat lahir dalam sebuah keluarga yang dikenali alim perwatakan mereka.

MIrza dilahirkan pada 13 Februari 1835 di Qadian, Punjab. Sejak kecil beliau sudah belajar bahasa Arab serta diajarkan ayat-ayat Quran dan bahasa Parsi sehinggalah meningkat remaja. Zaman mudanya dipenuhi dengan aktiviti berdebat pendakwah-pendakwah Kristian yang dibawa masuk ke India oleh British, dalam menentukan kebenaran agama masing-masing.

Sejak kematian ayahnya ketika beliau berusia 40 tahun, Mirza mendakwa Tuhan mula berkomunikasi dengan beliau - memberikan petunjuk.

Pada tahun 1886, Mirza dicabar oleh seorang pemimpin gerakan reformasi Arya Samaj beragama Hindu dalam menentukan kebenaran tentang agama yang dipegangnya. Bagi mendapatkan petunjuk, Mirza mengurungkan dirinya keseorangan berdoa kepada Allah swt. ditemani tiga orang pengikutnya yang mengawasi keselamatan beliau selama 40 hari.

Selepas melalui pengalaman bersendirian selama 40 hari, Mirza berkata Tuhan sudah memberikan petunjuk hala tuju yang perlu diambilnya. Mirza juga mula mengakui dirinya sebagai seorang Nabi bertanggungjawab meneruskan usaha Rasulullah saw. serta dilantik sebagai Imam Mahdi, semua direkodkan dalam karyanya yang berjudul Barahin-e-Ahmadiya.

Beliau juga mendakwa sudah mengetahui kisah sebenar tentang apa yang berlaku kepada Nabi Isa as/Jesus selepas digantung apabila mengumumkan yang Nabi Isa sebenarnya berjaya diselamatkan, berpindah ke Kashmir bagi menyelamatkan diri dan meninggal dunia tidak lama selepas itu.

Konsep Imam Mahdi yang dibawakan beliau juga berbeza kerana katanya Imam Mahdi yang sebenar yakni dirinya sendiri , adalah seorang yang akan menegakkan Islam menggunakan minda dan pemikiran - bukannya menerusi konsep peperangan atau penaklukan dunia seperti yang dipegang masyarakat Islam lain.

Berikutan pengakuan Mirza yang dia sudah dilantik sebagai 'individu yang bakal mereformasikan ajaran Islam' di seluruh dunia, upacara mengangkat sumpah kesetiaan atau bay'ah pertama kumpulan itu diadakan pada tahun 1888, di Ludhiana, Punjab.

Lafaz bay'ah di kalangan pengikut Ahmadiyya terdiri daripada lafaz kalimah syahadah, lafaz ikrar bertaubat serta janji untuk mengikut 10 arahan yang diwujudkan oleh Mirza Ghulam Ahmad, sebagai panduan untuk pengikutnya.

6. Larangan mengikut sebarang budaya atau amalan bukan berlandaskan Islam

8. Kewajipan meletakkan Islam sebagai perkara paling penting dalam hidup berbanding kesemua perkara lain termasuklah nyawa, harta benda, maruah, anak-anak dan keluarga

10. Larangan mengkhianati persaudaraan yang termateri bersama saudara lain yang memegang lafaz ikrar ini

Ekoran daripada langkah berani ini, ajaran Ahmadiyyah yang diketuai Mirza ini mendapat tentangan ulama-ulama di India. Walaupun begitu, Mirza serta pengikutnya mendapat perlindungan kerajaan British ketika itu.

Atas tindakan menyimpang itu, wujud dakwaan Mirza sebenarnya adalah ejen British yang diletakkan bagi melemahkan pengaruh Islam di India namun tuduhan itu dinafikan beliau serta pengikutnya yang setia.

Hujah yang kerap mereka gunakan dalam mempertahankan keIslaman mereka - Mirza sendiri pernah menjemput Permaisuri Victoria memeluk Islam dan Mirza adalah individu yang bertanggungjawab melemahkan gerakan penyebaran Kristian di kawasan mereka.

Ahmadiyya di negara kita lebih terkenal dengan gelaran ajaran Qadiyani, yang merujuk kepada kawasan kelahiran Mirza Ghulam Ahmad iaitu Qadian. Ajaran itu difatwakan sesat pada 24 September 1998, kerana menyalahi ajaran Islam yang sebenar dengan majoriti ulama' Islam serata dunia menganggap pengikut ajaran ini sebahagian daripada orang kafir.

Semua pengikut Qadiani diwartakan sebagai murtad dan serentak dengan pengeluaran fatwa itu, beberapa bahan bacaan yang berpaksikan ajaran ini diharamkan daripada jualan atau pemilikan individu-individu di negara kita.

Antara penerbitan yang diharamkan adalah 'Invitation to Ahmadiyah' hasil karya Hazrat Hj. Mirza Bashir, Khalifah kedua ajaran Ahmadiyya, 'Alam Sebagai Saksi' karangan Mohamad Zaid bin Hasan serta 'Penawar Racun Fitnah Terhadap Ahamadiyyah' tulisan Pengurusan Besar Jemaah Ahmadiyyah.

Walaupun difatwakan sebagai kafir, ada juga pendapat mengatakan ajaran Ahmadiyyah sepatutnya diterima sebagai sebahagian daripada ajaran Islam, berikutan kewajipan mereka yang masih selari dengan tuntutan Islam. Tidak ada bezanya cara mereka bersolat lima kali sehari, puasa pada bulan Ramadan dan urusan haji di tanah suci masih lagi mengamalkan kaedah yang sama.

Secara asasnya, pengikut ajaran ini tetap wajib melakukan kesemua rukun Islam seta mempercayai rukun Iman dengan sempurna. Selain itu, Al-Quran tetap menjadi kitab suci bagi seluruh pengikut Ahmadiyyah walaupun mereka mempunyai sebuah lagi kitab yang dinamakan 'Tadhkirah.'

Bagaimanapun bagi pengikut Ahmadiyyah, kitab tersebut bukanlah kitab suci tetapi dianggap hanya sebagai sebuah buku hasil tulisan Mirza Ghulam Ahmad yang mengandungi apa yang ingin disampaikan sahaja.

Menurut keputusan mahkamah yang diumumkan pada 6 Julai 2018, jelaslah dan bertepatan sekali ajaran Ahmadiyyah atau Qadiani di negara tidak seharusnya dipandang sebagai sebahagian ajaran Islam, walaupun pengikut-pengikut ajaran ini percaya yang mereka adalah orang Islam.

Berdasarkan fatwa yang telah digazetkan serta pandangan pihak mahkamah tinggi dalam menentukan status sebenar ajaran ini di negara kita, tidak perlu lagi kita menganggap pengikut ajaran Qadiani ini sebagai seorang Muslim namun seharusnya dilihat sebagai golongan murtad yang telah pun jatuh kafir atas terpesongnya akidah mereka.

Keputusan yang dibuat walaupun mampu menimbulkan kontroversi serta kritikan, harus diterima dengan hati terbuka sama seperti bagaimana umat Islam di Malaysia dapat menerima ajaran Kristian, Hindu, Buddha dan pelbagai lagi. Sseperti itu jugalah kita harus melihat kedudukan ajaran Qadiani di Malaysia.

Memang amat sukar menerima keputusan ini tetapi apa lagi boleh dilakukan.

Apa yang jelas - mempercayai MIrza Ghulam Ahmad adalah Nabi yang menerima wahyu, Imam Mahadi sebenar, penjelmaan semula Isa al-Masih dan mempunyai mukjizat sendiri membuktikan Qadiani adalah satu lagi agama baru yang langsung tidak berkait dengan Islam, walaupun namanya cuba dikaitkan dengan Rasulullah saw.

Ini kerana sudah terang dan nyata, ajaran Qadiani atau Ahmadiyah mengamalkan kepercayaan yang bercanggah dengan Islam serta perintah-perintah Allah swt.


10 Fakta Tentang Migrain Yang Anda Perlu Tahu

Bagi mereka yang mengalaminya, migrain adalah salah satu perkara yang dibenci dalam hidup. Ia boleh menyerang pada bila-bila masa dan apabila ia berlaku, migrain boleh membuatkan anda terbaring untuk tempoh yang lama.

Dan walaupun kerap mengalaminya, ramai di antara kita yang kurang pengetahun mengenai penyakit ini. Oleh itu iluminasi.com ingin kongsikan 10 fakta mengenai migrain yang anda patut tahu.

Kebanyakan saintis mengakui bahawa terdapat kaitan genetik di antara migrain, iaitu jika salah seorang daripada ibu bapa atau datuk dan nenek yang mengalami migrain, maka anda akan cenderung untuk mewarisi penyakit ini.

Namun, kita masih belum tahu dengan tepat mengenai patologi penyakit ini, iaitu penyebab dan kesan penyakit ini dari segi sains.

Teori-teori lama mengatakan bahawa ia mungkin disebabkan oleh turun naik aliran darah ke otak.

Namun, saintis masa kini menyedari bahawa perubahan dalam aliran darah dan saluran darah tidak memulakan kesakitan, tetapi mungkin menyumbang kepada migrain.

Jadi jika ada yang mengatakan ia adalah sebaliknya, maka ia hanyalah spekulasi, mengelirukan dan salah.

Namun, tak bermakna anda tak boleh untuk mengelak daripada diserang migrain.

Sesetengah daripada mereka yang mempunya migrain mengelak atau berhenti daripada makan sesetengah makanan dan mengalami perubahan dramatik terhadap migrain, atau lega sepenuhnya daripada migrain ini.

Tetapi, ubat klinikal yang berfungsi untuk menghentikan migrain daripada berlaku masih belum wujud. Jika ia telah dihasilkan, penulis lah orang pertama yang akan membelinya.

Anggaran ini dilakukan secara konsisten oleh organisasi migrain di seluruh dunia, iaitu hampir separuh daripada mereka yang mengalami migrain, tidak tahu bahawa mereka mengalaminya.

Bagi mereka yang mungkin tidak mempunyai gejala-gejala yang jelas, ia mungkin lebih sukar untuk membezakan antara sakit kepala teruk dengan migrain.

Lebih daripada separuh tidak berjumpa dengan doktor untuk diagnosis yang betul. Ini bermakna masih terdapat ramai pesakit migrain yang merawat sendiri atau beranggapan bahawa mereka mengalami masalah sinus atau sakit kepala biasa.

Jika anda tak pasti sama anda mengalami migrain atau tidak, maka ini amat penting. Ini adalah kriteria oleh International Headache Society4 untuk mengklasifikasikan sakit kepala.

3. Jika ia berlaku di antara 4 hingga 72 jam jika tidak dirawat

Jika anda mempunyai kriteria-kriteria ini, maka berkemungkinan besar anda mengalami migrain. Tetapi adalah lebih baik untuk anda mendapat nasihat doktor untuk mengetahu sama ada ia benar-benar migrain, dan sama ada biasa atau teruk.

Kajian klinikal menunjukkan bahawa dos maksimum aspirin iaitu 1000mg memberikan kelegaan sekitar 50% sahaja kepada penghidap migrain.

Jawatankuasa pakar dari Pertubuhan Kesihatan Dunia (WHO) mencadangkan aspirin sebagai pilihan ratawan pertama bagi pesakit migrain.

Tiada kesaksamaan jantina apabila berkenaan dengan migrain. Kenapa wanita lebih banyak mengalami migrain daripada lelaki?

Dikatakan bahawa perubahan hormon ketika berlakunya haid adalah pencetus terbesar migrain terhadap wanita.

Daripada seluruh populasi pesakit migrain, ia lebih kerap beralku kepada mereka yang berumur 35 hingga 45 tahun. Selepas atau sebelum usia ini, ia mungkin lebih rendah.

Pertubuhan Kesihatan Sedunia (WHO) mendedahkan dalam laporan bahawa migrain kurang didiagnos, dirawat dengan teruk dan diuruskan dengan teruk.

Maka tak hairanlah ramai daripada pesakit migrain terseksa disebabkan penyakit ini kerana pengurusan yang teruk.

Pengambilan ubat berlebihan berlaku apabila pesakit memakan ubat terlalu kerap kerana tidak berasa perubahan kepada migrain. Ia akan menambah lagi sakit kepala sedia ada, dirujuk kepada sakit kepala disebabkan oleh ubat atau "rebound headache".

Ia sangat tidak menyenangkan dan tidak ada jalan mudah. Jika anda mengambil ubat tahan sakit anti keradangan untuk 15 hari atau lebih dalam sebulan, maka anda berisiko tinggi.

Jika anda mengambil ubat yang lebih kuat seperti Triptan untuk 10 hari atau lebih dalam sebulan, maka anda juga berisiko.

Berhati-hati tentang perkara ini kerana ia boleh menyebabkan sakit kepala kronik setiap hari. Dan dalam kes yang lebih teruk, ia menyebabkan migrain harian.

Terdapat pelbagai faktor yang menyumbang kepada serangan migrain. Antara faktor yang paling biasa berlaku adalah tekanan.

Tekanan bukan sahaja datang daripada hari kerja yang sibuk. Ia juga boleh jadi tekanan daripada lambat makan malam, bimbang tentang sesuatu, emosi yang kuat atau terlalu banyak makan secara sekaligus.

Jika anda melakukan sesuatu dan ia menyebabkan migrain, maka ia mungkin faktor penyebab kepada migrain dan kurangkan daripada melakukannya pada masa akan datang.

Migrain bertindak balas terhadap pelan rawatan yang berkesan yang menangani pencetus perilaku dan gaya hidup serta penyebab untuk meminimumkan kekerapan dan tempoh serangan migrain.

Pelan migrain lengkap yang merangkumi perkara-perkara ini memberikan peluang yang lebih kepada anda untuk mengawal dan mengurangkan serangan migrain.


5 Youtuber Paling Popular Di Dunia

Dalam beberapa artikel yang lalu, iluminasi.com berkongsi mengenai berapakah jumlah bayaran yang diterima oleh Youtuber jika mendapat tontonan sebanyak 1 juta dan juga jumlah pendapatan bagi beberapa buah video paling banyak tontonan di Youtube.

Memang tak dapat dinafikan menjadi selebriti Youtube adalah sesuatu yang menjadi kegilaan ramai. Ia bukan sahaja membuatkan mereka popular tetapi juga memberikan pendapatan yang tak masuk akal.

Namun, tak semua mampu melakukannya kerana pelbagai faktor yang diperlukan untuk menjadikan seseorang Youtuber itu berjaya.

iluminas.com ingin kongsikan 5 Youtuber paling popular dan berjaya di dunia.

Berusia 23 tahn dan berasal dari Brazil, pelawak dan penyanyi yang bernama Whindersson Nunes adalah Youtuber ke-5 paling popular di dunia.

Whindersson memuat naik video-video parody, movie review dan video-video mengenai kehidupan hariannya. Beliau mula membuat video sejak berusia 15 tahun.

Beliau mula menjadi popular sejak tahun 2013 setelah video-video komedinya mendapat perhatian.

Pada Oktober 2016, saluran Youtube beliau iaitu whinderssonnunes menjadi saluran yang paling banyak di-subscribe di Brazil.

Namun ia hanya kekal kurang 4 bulan, selepas ia diatasi oleh Canal KondZilla. Ketika kini, sebanyak 345 video dimuatnaik di salurannya yang memberikan jumlah tontonan lebih daripada 2.4 bilion kali.

Dude Perfect adalah daripada sepasang kembar iaitu Cory dan Coby Cotton bersama 3 lagi rakan sekolej mereka daripada Universiti Texas A&M.

Kesemua mereka ini adalah bekas pemain bola keranjang ketika di sekolah menengah.

Video-video mereka berkisarkan tentang trik-trik sukan yang sangat menakjubkan dan juga komedi.

Mereka juga memuatkan gurauan dan mengusik stereotaip pelbagai jenis sukan.

German Garmendia adalah Youtuber paling popular di Amerika Latin dan berasal dari Chile. Pelawak dan ahli muzik ini mempunyai 2 saluran Youtube yang berada dalam senarai Top 20.

German dengan salurannya HolaSoyGerman menjadi popular selepas memuatnaik video yang bertajuk "Las Cosas Obvias De La Vida" yang bermaksud "Perkara-perkara Yang Jelas Dalam Hidup".

Saluran Youtube kedua German iaitu JuegaGerman, mempunya 27 juta subscribers dan memfokuskan kepada permainan video.

Konrad Dantas atau nama saluran Youtubenya, Canal KondZilla berada di kedudukan kedua senarai ini dengan jumlah subscribers hampir 36 juta.

Konrad adalah seorang penerbit, direktor dan penulis skrin video muzik yang berasal dari negara samba, Brazil.

Beliau telah mengarahkan lebih daripada 700 buah video muzik dan memulakan kariernya dengan mengarahkan filem konsert Charlie Brown Jr yang bertajuk "Musica Popular Caicara".

Dan berada di kedudukan pertama senarai Youtuber paling popular di dunia tak lain tak bukan adalah PewDiePie, dengan lebih daripada 64 juta subscribers

PewDiePie atau nama sebenarnya Felix Arvid Ulf Kjellberg adalah warga Sweden yang kini menetap di United Kingdom.

Beliau merupakan pengulas permainan video yang mana video-videonya memaparkan Felix bermain pelbagai permainan video, manakala kotak kecil di bahagian penjuru skrin menunjukkan reaksi Felix terhadap apa yang berlaku.

Tahun lalu Felix terpalit dengan berita negatif selepas laporan Wall Street Jurnal mengatakan bahawa terdapat mesej anti-semitik (diskriminasi terhadap Yahudi) dalam video-videonya.

Perkara ini membuatkan Disney dan Youtube menghentikan hubungan perniagaan terus dengan Felix, namun beliau tidak diharamkan di Youtube.

PewDiePie telah memohon maaf kerana bergurau terlalu kasar tetapi masih meneruskan lawak-lawaknya tentang apa sahaja topik dan tidak segan untuk menunjukkan isyarat jari tengah kepada media dalam satu video respon.

Semenjak itu, subscribers PewDiePie semakin meningkat dan beliau memberitahu bahawa beliau sangat teruja dengan peluang-peluang baru yang diterimanya.


Harlequin Ichthyosis: Penyakit Kulit Genetik Yang Boleh Membawa Maut

Sebagai manusia yang dilahirkan dengan sihat dan cukup sifat, kita seharusnya bersyukur dan berterima kasih di atas anggota yang berfungsi dengan baik.

Di saat kita mengeluh itu ini, kita tidak sedar bahawa masih ramai lagi yang menderita akibat kelahiran yang tidak normal, menyebabkan keseluruhan hidup mereka terjejas sepanjang hayat.

Dan antara penyakit genetik yang paling kronik dan kelihatan sangat menakutkan adalah apa yang dihidap oleh adik-beradik Betts dan Bowen ini.

Tidak, gambar yang anda lihat ini bukanlah gambar yang telah disunting mahupun gambar makhluk asing. Ia merupakan bayi yang dilahirkan dengan penyakit Harlequin Ichthyosis.

Harlequin Ichthyosis adalah penyakit kulit genetik yang tidak dapat disembuhkan dan sangat jarang berlaku. Hanya 1 dalam sejuta bayi sahaja dilahirkan dengan masalah ini.

Apabila ia berlaku, kulit pesakit akan tumbuh dengan terlebih dan terlalu pantas, iaitu pada kadar 7 kali lebih daripada manusia biasa.

Seluruh badan pesakit menjadi seperti terbungkus di dalam kulit yang sangat tebal dan bersisik.

Kulit akan menjadi sangat ketat sehingga menyebabkan sekatan pada pergerakan tangan dan kaki, dan terutamanya pada jari tangan dan kaki.

Wajah pesakit akan menjadi cacat, kelopak mata terbalik dan mulut sangat ketat. Penyakit kronik ini biasanya membunuh bayi dalam beberapa bulan selepas dilahirkan.

Lucy Betts yang kini berusia 21 tahun adalah antara salah seorang daripada mereka yang tidak bernasib baik.

Harlequin ichthyosis hanya berlaku apabila kedua-dua ibu dan bapa merupakan pembawa gen cacat yang sama, dan kebarangkalian kepada perkara ini adalah 1 dalam sejuta.

Walaupun ibu dan bapa adalah pembawa, namun kebarangkalian untuk melahirkan bayi Harlequin ini adalah 25% sahaja.

Kelangsungan hidupnya bergantung kepada "upacara" harian iaitu menggosok, mandi dan menyapu krim untuk memastikan kulit tumbuh secara terkawal.

Dengan kelahiran Lucy yang tidak sempurna, ibunya, Jan Betts masih berharap untuk mendapat anak yang sempurna dan memutuskan untuk melahirkan anak kedua.

Malangnya, dia tidak dapat lari daripada kemungkinan mendapat anak dengan masalah yang sama, dan anak keduanya Hannah, juga menghidap Harlequin.

Tak cukup dengan itu, Hannah dilahirkan dengan komplikasi tambahan, cerebral palsy iaitu masalah gangguan otot disebabkan kerosakan pada otak sebelum atau ketika dilahirkan.

Dalam hanya masa semalaman, kulit pada tubuh Lucy dan Hannah tumbuh seperti mana kulit individu normal dalam masa 14 hari.

Setiap pagi dan malam, mereka terpaksa menghabiskan masa selama 2 jam untuk mandi.

Lapisan teratas kulit harus digosok supaya terhakis keluar dan disapukan krim pelembap untuk mencegahnya daripada retak yang memungkinkan berlakunya jangkitan.

Proses yang sangat menyakitkan ini terpaksa dilakukan setiap hari dan menjadi satu mimpi ngeri yang tidak berkesudahan bagi mereka yang mana dilalui oleh mereka sejak lahir, lebih-lebih lagi oleh kanak-kanak perempuan.

Kedua-dua Lucy dan Hannah menggunakan 12 kilogram krim kulit untuk setiap 5 hari.

Penyakit ini telah memberi kesan kepada penglihatan Lucy dan menyebabkan dia buta sebelah mata dan hanya 10% penglihatan satu lagi.

Ini disebabkan oleh kulit mengelupas di belakang kelopak mata yang mencalarkan kornea.

Oleh itu, kedua-dua adik beradik ini saling membantu, dengan Lucy membantu adiknya yang cacat pada bahagian kaki dan Hannah membantu kakaknya dengan penglihatan yang celik.

Lucy dan Hannah gembira kerana mereka bersama-sama memberikan sokongan moral kepada masing-masing.

Walaupun terpaksa hidup dengan serba kekurangan, Lucy mampu bersekolah di sekolah biasa dan lulus 11 GCSE.

Untuk bertahun-tahun lamanya, keluarga Betts beranggapan bahawa mereka adalah satu-satunya keluarga di UK yang mengalami penyakit Harlequin.

Namun, setelah Lucy berusia 10 tahun mereka mendapati ianya adalah salah. Keluarga Bowen juga berhadapan masalah sama apabila anak mereka Dana Bowen, dilahirkan dengan Harlequin.

Seperti keluarga Betts, mereka juga tidak mengendahkan kebarangkalian dan memutuskan untuk mendapat anak kedua. Anak kedua mereka, Lara, juga dilahirkan dengan masalah kulit yang dahsyat ini.

Menurut Dr. David Atrherton, seorang pakar perunding kulit pediatrik, kebanyakan bayi yang dilahirkan dengan harlequin ichthyosis meninggal dunia selepas beberapa hari dilahirkan.

Masalah besar yang pertama adalah mereka kehilangan bendalir yang banyak.

Tujuan utama kulit adalah untuk mengekalkan cecair dalam badan, jadi kebanyakan yang mati disebabkan kegagalan buah pinggang ketika bayi.

Nasib Dana Bowen lebih malang apabila kulit pada jari tangan dan kakinya menjadi terlalu ketat pada awalnya yang mengganggu aliran darah menyebabkan beberapa jarinya terpaksa dipotong.

8 tahun selepas perjumpaan pertama mereka, keluarga Betts dan Bowen akhirnya bertemu semula sekali lagi pada tahun 2017.

Dari kiri: Lara Bowen, Hannah Betts, Dana Bowen dan Lucy Betts

Baru-baru ini, mereka mendapat berita bahawa pasukan penyeledikan genetik telah membuat penemuan baru dengan mengasingkan gen yang bertanggungjawab ke atas penyakit ini.

Ia memberikan harapan kemungkinan ianya boleh disembuhkan dan dapat menjalani kehidupan normal seperti kita.

Menurut laporan, hanya terdapat 6 pesakit yang mengalami masalah Harlequin ini di United Kingdom.


5 Paten Hakcipta Yang Pelik Pernah Didaftarkan dan Difailkan

Apabila sesebuah syarikat atau individu mencipta sebuah teknologi, ciptaan atau atau proses yang unik, biasanya mereka akan mempatenkan perkara atau ciptaan tersebut untuk mengelakkan pihak lain daripada menggunakannya. Dengan mempatenkannya, mereka akan mempunyai hak ekslusif terhadap perkara tersebut.

Setiap negara mempunyai organisasi yang menguruskan urusan pendaftaran paten. Di Malaysia, kita mempunyai Perbadanan Harta Intelek Malaysia atau singkatannya MyIPO yang akan menguruskan segala urusan mengenai paten.

Tidak semua paten yang difailkan bermanfaat. Ada paten yang hanya sekadar idea unik dan tidak mempunyai protataip. Kali ini, pihak Iluminasi ingin berkongsi 5 paten pelik yang pernah didaftarkan. Buat masa ini, tidak diketahui sama ada idea yang dipatenkan ini sudah direalisasikan atau belum.

Suatu ketika dahulu, Nokia merupakan merupakan kuasa besar dalam pasaran telefon bimbit. Mereka berjaya menjual telefon bimbit pertama pada tahun 1982 dan pada ketika itu, mereka sudah menjangka telefon bimbit merupakan teknologi masa hadapan. Menjelang 1998, Nokia sudahpun menjual 100 juta unit telefon bimbit.

Sekiranya anda tidak tahu, Nokia juga merupakan syarikat pertama yang menghasilkan kamera pada telefon bimbit pada tahun 2003. Selain itu, pada tahun 2011 mereka telah mempaten tatu yang akan bergetar apabila terdapat notifikasi pada telefon bimbit.

Walaupun paten ini tidak pernah direalisasikan, konsep sebegini sebenarnya sudah wujud. Contohnya, penggunaan jam pintar untuk menerima notifikasi daripada telefon bimbit. Dengan inovasi-inovasi baru telefon pintar daripada jenama seperti Samsung, Apple, Oppo dan sebagainya, nampaknya Nokia akan terus tenggelam bersama patennya ini.

Mungkin kedengaran lucu dan pelik, tetapi sebenarnya terdapat satu paten yang telah difailkan untuk penciptaan pad kentut yang mempunyai deodoran. Apabila kentut, kita akan mengeluarkan bau yang kurang enak yang mungkin dihidu oleh orang sekeliling.

Oleh itu, ciptaan yang dipatenkan ini bertujuan untuk mengelakkan bau busuk tersebut daripada dibau oleh orang berdekatan. Konsepnya mudah sahaja. Terdapat lapisan kain tambahan pada bahagian tengah yang berfungsi sebagai deodoran. Deodoran ini terdiri daripada arang yang mempunyai kebolehan semulajadi untuk menyerap bau. Paten ini telah difailkan pada tahun 2000.

Paten ini telah difailkan oleh James D. Williams pada tahun 1979. Beliau dapati bahawa anjing yang mempunyai bulu yang panjang berkemungkinan akan mengotorkan telinga ketika makan. Menurut beliau, alat ini akan mempunyai 2 tiub yang akan menutup telinga anjing.

Kedua tiub ini akan disambung dengan penahan untuk mengelakkannya daripada menutupi muka anjing. Walau ideanya ini seolah-olah helmet basikal dan helmet basikal, beliau mengatakan ideanya ini unik dan mesti dipatenkan kerana ia hanya menutupi bahagian telinga sahaja, tidak seperti helmet.

Anjing merupakan antara haiwan yang cepat membiak. Bagi pemilik yang tidak mampu memelihara banyak anjing, maka pilihan yang ada adalah memandulkan anjing tersebut. Malangnya, terdapat pemilik tidak mahu memandulkan haiwan mereka dan sewenang-wenangnya membuang anjing di jalanan. Maka, berkembang-biaklah anjing-anjing ini sebagai haiwan liar.

Bagi mengatasi masalah ini, maka idea penciptaan tali pinggang ini telah dipatenkan pada tahun 2003. Alat ini dipatenkan sebagai alat kawalan kesuburan bagi anjing yang dikhaskan bagi anjing yang tidak dimandulkan oleh pemiliknya. Pada masa kini, sebenarnya sudah wujud beberapa produk yang berkonsepkan sebegini dijual di pasaran.

Kebiasaannya, di tandas lelaki terdapat tempat khas untuk membuang air kecil sambil berdiri. Kemudian, terdapat butang yang perlu ditekan untuk mengeluarkan air dan membersihkan alat sulit.

Tetapi, percayakah anda terdapat satu paten yang difailkan untuk pembinaan tempat meletak kepala ketika membuang air kecil sambil berdiri. Tiada yang unik mengenai ciptaan ini dan tidak dipastikan siapa yang akan benar-benar memasangnya pada tandas. Kebiasaannya, proses membuang air kecil begitu di singkat dan tidaklah memenatkan sehingga perlu dipasang alat sebegini.


Kisah Kampung Yang Tiada Jalan Raya; Indah Dan Damai

Bandar-bandar besar seperti Melbourne, London, New York dan Amsterdam kerap kali menjadi destinasi pelancong. Namun, ramai yang terlepas pandang perkampungan seperti Giethoorn, yang indah dan unik tanpa jalan raya, dan kenderaan awam seperti kereta dan bas. Jom kita selongkar tentang perkampungan Giethoorn yang jarang diketahui umum.

Giethoorn adalah sebuah perkampungan yang terletak di 120 kilometer daripada bandaraya Amsterdam, Belanda. Dalam bahasa kuno tempatan, Giethoorn membawa maksud tanduk kambing. Perkampungan ini mendapat namanya itu setelah para petani menemui ratusan tanduk kambing yang tertanam di kawasan tersebut, di mana berkemungkinan besar haiwan tersebut mati disebabkan oleh banjir yang pernah berlaku sebelumnya.

Gaya seni bina perkampungan Giethoorn bukanlah hasil semula jadi. Menurut rekod sejarah, pendudukan terawal di sekitar kawasan ini bermula sejak tahun 1230 lagi, sebagai perkampungan yang tenang buat kebanyakan keluarga. Menariknya, dengan berlalunya masa, lokasi ini semakin lama menjadi semakin indah.

Beberapa ratus tahun lalu, penduduk tempatan telah menggali banyak lubang di sekitar kawasan berkenaan banyak mencari dan mendapatkan deposit gambut, yang digunakan sebagai bahan bakar. Petani pula menggunakan deposit ini untuk menambah baik struktur tanah agar lebih stabil untuk aktiviti pertanian mereka. Dengan penggalian yang berleluasa, ditambah pula dengan cuaca yang kerap hujan, terusan mula terbentuk di sekitar kawasan tersebut. Akhirnya, Giethoorn berubah menjadi perkampungan terusan seperti apa yang dapat dilihat hari ini.

Hari ini, Giethoorn mempunyai kira-kira 2,600 orang penduduk yang tinggal di dalam rumah di 'pulau peribadi' masing-masing. Menurut laman sesawang rasmi Giethoorn, bunyi paling kuat yang boleh didengari di kawasan tersebut adalah bunyi 'quack' itik. Ini menunjukkan betapa tenangnya Giethoorn yang bebas daripada sebarang kenderaan darat, yang menjadi punca utama pencemaran bunyi.

Pengangkutan utama bagi melalui rangkaian terusan di Giethoorn adalah dengan menggunakan 'bot bisik', atau whisper boats. Bot bermotor ini adalah pilihan utama penduduk kerana lebih pantas dan senyap. Namun, kayak dan kanu turut digunakan sebagai medium pengangkutan. Siapa sangka, postman turut menggunakan bot untuk menghantar surat.

Walaupun kenderaan darat seperti kereta tidak mendapat tempat di Giethoorn, namun sejak akhir-akhir ini, basikal menjadi mod pengangkutan darat yang mendapat tempat di hati penduduk tempatan. Laluan basikal dan pejalan kaki turut dibina sebagai alternatif kepada terusan dan kenderaan air. Terdapat lebih daripada 175 jambatan kecil telah dibina merentasi terusan air bagi memudahkan pergerakan pejalan kaki dan mereka yang berbasikal.

Saiz sesetengah jambatan agak kecil sehingga tidak selamat untuk penunggang basikal merentasi melaluinya. Sejak beberapa tahun kebelakangan ini, jambatan yang lebih besar telah dibina bagi memenuhi peningkatan jumlah penunggang basikal di Giethoorn. Kebanyakan jambatan tersebut diperbuat daripada kayu, kerana bahan ini kurang licin dan lebih mencengkam ketika turunnya hujan dan salji.

Persoalannya, sekiranya bot adalah pengangkutan utama penduduk Giethoorn, apa yang akan terjadi pada musim sejuk di mana air terusan membeku, bagaimanan penduduk tempatan bergerak ke sana ke sini? Jawapannya agak mudah. Ice skating.

Memandangkan kereta perlu diletakkan di luar kawasan Giethoorn, pelancong perlu menyewa kanu atau whisper boat bagi menerokai pemandangan indah perkampungan tersebut. Selain itu, para pengunjung turut boleh menyertai salah satu tours yang disediakan di sana bagi mendapatkan maklumat lebih terperinci tentang Giethoorn di samping menikmati keindahan perkampungan tersebut.

Sekiranya anda mempunyai banyak masa untuk diluangkan, dan ingin mengurangkan kos perbelanjaan, alternatif lain bagi menerokai Giethoorn adalah dengan berjalan kaki, atau berbasikal di laluan yang telah disediakan. Pada musim sejuk pula, aktiviti ice skating di atas terusan yang membeku menjadi aktiviti utama penduduk tempatan dan para pelancong.

Selain keindahan pemandangan serta fauna, Giethoorn turut menempatkan 3 buah muzium yang terletak bersebelahan terusan, serta mempunyai sebuah monumen sejarah yang harus dikunjungi.

Setiap tahun, sebanyak kira-kira 200,000 pelancong daripada China mengunjungi Giethoorn, melebihi jumlah penduduk tempatan pada kadar 75 kepada 1. Pada tahun 2015, penduduk Giethoorn telah melobi para pelancong untuk menyertai mereka dalam sebuah kempen bagi meletakkan perkampungan tersebut di dalam permainan board Monopoly edisi antarabangsa.

Kempen ini menjadi viral di China, dengan kebanyakan mereka mengundi menyokong Giethoorn sebanyak 50 kali dalam sehari. Hasilnya, hari ini Giethoorn telah menjadi sebahagian daripada hartanah di dalam permainan Monopoly, setanding bersama dengan kota metropolis dunia seperti London, New York dan Tokyo.

Melihat gambar-gambar perkampungan Giethoorn yang indah dan menenangkan membuatkan penulis segera ingin ke sana, supaya lebih mudah mendapat idea untuk menulis topik seterusnya!


Undang-Undang, Statistik dan Kisah Perkahwinan Bawah Umur di Amerika

Bagi warga Amerika Syarikat, kisah 'perkahwinan bawah umur' kebiasaannya berkisar kepada berita yang datang dari negara lain seperti Thailand, India dan Niger.

Walaupun begitu, satu laporan yang diterbitkan pada bulan Februari 2017 membuktikan, tidak ramai di kalangan masyarakat Amerika Syarikat menyedari kadar perkahwinan golongan bawah umur di negara mereka sebenarnya berada pada tahap tinggi. Hampir 250,000 kanak-kanak dikahwinkan tanpa kerelaan dalam tempoh 15 tahun bermula tahun 2000.

Sekiranya mereka sendiri yang menjadi warganegara Amerika Syarikat tidak menyedari kejadian itu berlaku setiap hari di kalangan mereka, apatah lagi kita di Malaysia.

Tahukah anda, undang-undang perkahwinan bawah umur di Amerika Syarikat sebenarnya adalah antara yang paling lemah di dunia, di kalangan negara-negara maju?

Majoriti negeri di Amerika Syarikat masih lagi menggunakan undang-undang yang ditetapkan pada tahun era 70-an tanpa sebarang perubahan. Kebanyakjan negeri di Amerika Syarikat hanya mempunyai had minima umur sama ada 16 atau 18 tahun bagi perkahwinan namun tidak mempunyai sebarang peraturan lain yang mampu mengawal peraturan, sekiranya ibu bapa memutuskan untuk mengahwinkan anak mereka.

Kajian di beberapa negeri mendapati bilangan pasangan yang terdiri daripada sekurang-kurangnya seorang individu bawah umur agak tinggi. Di negeri Virginia sahaja 4,474 orang individu majoritinya perempuan bawah umur dikahwinkan dalam tempoh 2004 hingga 201. Yang paling muda hanya berumur 13 tahun.

New York sebuah bandar yang dikatakan hebat, mencatatkan jumlah 3,853 perkahwinan melibatkan individu bawah umur. Majoriti kes melibatkan gadis perempuan yang dikahwinkan dengan lelaki berusia berdekad-dekad lebih tua daripada isterinya.

Percayakah anda jika kami katakan - di Amerika Syarikat, seorang individu bawah umur boleh dikahwinkan dengan kebenaran ibu bapanya. Namun pihak mahkamah Amerika Syarikat mewajibkan individu itu mencapai umur minima perkahwinan yang ditetapkan mengikut negeri, bagi membolehkan dia menuntut cerai sekiranya perkahwinan itu tidak berjaya.

Majoriti kes perkahwinan bawah umur di Amerika Syarikat adalah perkahwinan anak perempuan, dengan peratusan 87% kes berbanding hanya 13% anak lelaki. Ketika fokus dunia lebih kepada menangani masalah perkahwinan bawah umur di negara-negara Asia, cukup menghairankan bagaimana isu sama di Amerika Syarikat tidak mendapat perhatian dunia.

Seorang individu yang kerap menjadi rujukan berkenaan isu ini serta bertindak sebagai aktivis pencegahan perkahwinan bawah umur adalah Fraidy Reiss yang menubuhkan gerakan NGO 'Unchained at Last.'

Fraidy adalah wanita berketurunan Orthodox Jewish tidak dikahwinkan bawah umur, namun kedua ibu bapanya mengahwinkan beliau pada usia 19 tahun tanpa kerelaannya.

Hidup mengikut budaya Hasidic Jewish Orthodox yang sangat berpegang teguh pada nilai-nilai tradisional membuatkan Fraidy tidak dibenarkan belajar menjadi dewasa seperti gadis-gadis lain. Dia tidak dibenarkan memandu, mempunyai wang sendiri ataupun berhubungan dengan mana-mana individu di luar komuniti mereka.

Dikahwinkan dengan seorang lelaki yang hanya dikenali selama 3 bulan tanpa boleh membantah, Fraidy berdepan detik hitam didera dan diugut suami sendiri dalam rumah yang mereka diami. Perkara itu dibiarkan berterusan walaupun Fraidy cuba menceritakan masalahnya kepada ahli sanak saudaranya kerana menjangkakan suaminya akan berubah satu hari nanti. Fraidy dinasihatkan untuk terus bersabar dengan kerenah suaminya.

Tidak tahan dengan deraan, Freidy memberanikan diri mendapatkan perintah larangan terhadap suaminya sendiri dan menuntut cerai. Proses itu memakan masa yang panjang berikutan halangan dilakukan oleh saudara-mara beliau sendiri serta pihak suami.

Berdepan cabaran yang getir, Freidy berjaya menamatkan pendidikan peringkat tertiari dalam bidang penulisan ketika berusia 32 tahun, mampu menyara hidupnya sendiri dengan anak-anak tanpa suami, seperti syarat yang ditetapkan mahkamah. Akhirnya selepas 12 tahun menunggu, Fraidy memenangi tuntutan cerai di mahkamah.

Mahu keluar daripada komuniti masyarakat Orthodox Jewish yang membesarkan dia, Fraidy mengambil keputusan menukar agamanya. Pilihan itu menyebabkan pihak keluarganya tidak lagi menerima dia, memburukkan lagi situasi yang tegang selepas Fraidy bertindak melawan kehendak keluarga memutuskan ikatan perkahwinan yang telah diaturkan.

Pada mulanya, tak ramai yang percaya apa yang disampaikan oleh Fraidy berkaitan budaya mengahwinkan anak kecil, berlaku di Amerika Syarikat. Ramai menganggap benda itu mitos.

Anda sudah bersedia mendengar realiti sebenar bagaimana merebaknya budaya perkahwinan bawah umur di Amerika Syarikat? Walaupun sudah menjalani penurunan yang stabil sejak tahun 2000, jumlah perkahwinan melibatkan bawah umur di Amerika Syarikat masih layak dikatakan tinggi.

Apa yang lebih membimbangkan, majoriti perkahwinan yang dilakukan, melibatkan perkahwinan seorang individu bawah umur dengan individu dewasa, majoritinya lelaki yang berumur lebih 18 tahun. Hanya 14% jumlah kes perkahwinan melibatkan perkahwinan dua individu bawah umur, sementara 86% pula melibatkan individu bawah umur dikahwinkan dengan individu dewasa.

Pecahannya pula dalam tempoh 15 tahun daripada 2000 hingga 2015, sebanyak 368 kes melibatkan perkahwinan individu bawah umur dengan individu berumur lebih 40 tahun, 61 kes dengan individu berumur 50 tahun dan 31 kes melibatkan perkahwinan dengan individu berusia 60 tahun.

Rekod jarak umur paling jauh perkahwinan bawah umur di Amerika Syarikat adalah 60 tahun, melibatkan seorang individu lelaki berusia 74 tahun mengahwini seorang gadis kecil berumur baru 14 tahun di Alabama!

Semua statistik ini hanya mula diberikan perhatian serius selepas Fraidy berusaha melobi kerajaan Amerika Syarikat melalui gerakan NGO yang diasaskannya. Sebelum itu pihak masyarakat termasuklah kerajaan Amerika Syarikat dilihat seolah acuh tak acuh dengan amalan ini di kalangan masyarakat mereka.

Bermula dengan kajian pengumpulan data berkenaan perkahwinan bawah umur di negerinya sendiri New Jersey, kejutan yang diterima meneliti statistik yang diperolehi membuatkan Fraidy nekad meneruskan usahanya memastikan wanita-wanita tidak perlu melalui apa yang telah dilaluinya.

Kajian kedua di New York diperoleh membuktikan kota sehebat New York hanya gah pada luarannya namun masih lagi bersikap primitif dalam mengenengahkan isu perkahwinan bawah umur yang berleluasa. Dengan maklumat daripada lebih 30 negeri, Fraidy mendedahkan kajiannya yang membuka mata semua pihak mendedahkan kepincangan undang-undang di negara mereka, yang amat mudah dipatahkan.

Usaha untuk melobi pemimpin kerajaan di Amerika Syarikat telah dijalankan Fraidy dan anggota NGO nya. Hasil usahanya, kajian-kajian lain mula dilaporkan menunjukkan masalah perkahwinan bawah umur memang berkait rapat dengan tahap kemiskinan. Keluarga di bandar-bandar jarang sekali melakukan tindakan mengahwinkan anak-anak mereka, tidak seperti keluarga di kawasan pedalaman Amerika Syarikat yang kerap memilih jalan tersebut dalam membantu kehidupan anak mereka.

Pada bulan Mei 2017 - kerajaan negeri New Jersey menjadi negeri pertama Amerika Syarikat mengumumkan undang-undang melarang perkahwinan melibatkan individu bawah umur, namun di halang secara veto oleh Gabenornya, Chris Christie. Beliau berpendapat perlu ada kebenaran khas diberikan untuk berkahwin pada pasangan atas sebab-sebab keperluan, bukan sekadar larangan bersifat bersifat mutlak.

Delaware menjadi negeri pertama di Amerika Syarikat melarang perkahwinan bawah umur secara mutlak pada bulan Mei 2018.

Walaupun begitu, sehingga kini ada 24 lagi negeri di Amerika Syarikat yang langsung tidak mempunyai undang-undang atau syor berkenaan isu perkahwinan bawah umur, membolehkan mana-mana ibu bapa untuk mengahwinkan anak mereka tak kira berapa saja usianya bila mereka rasakan perlu tanpa memerlukan sebarang persetujuan mahkamah atau badan pemerintah.


5 Pemain Bola Sepak Terhebat Yang Tak Pernah Beraksi Di Piala Dunia

Tak kiralah betapa hebat sekalipun atau berapa banyak anugerah sekalipun yang berjaya dirangkul, setiap pemain bola sepak menyimpan cita-cita untuk beraksi di pentas kejohanan bola sepak paling berprestij, iaitu Piala Dunia.

Dianjurkan buat pertama kali pada tahun 1930 di Uruguay yang hanya disertai 13 negara sahaja, kini Piala Dunia menjadi acara 4 tahun sekali yang sangat dinantikan semua peminat.

Bagi pemain seperti Ronaldo, pastinya beliau lali dengan Piala Dunia kerana pernah beraksi 4 kali, dan memenangi dua daripadanya iaitu pada tahun 1994 dan 2002.

Namun, terdapat ramai pemain-pemain ternama dunia yang hanya mampu menonton dari kaca TV seperti mana peminat bola sepak lain kerana tidak berpeluang beraksi.

iluminasi.com ingin kongsikan antara 5 pemain bola sepak terkemuka dunia yang tak pernah bermain di Piala Dunia.

Bintang Real Madrid, Gareth Bale adalah antara pemain terhebat generasi kini yang masih belum berpeluang beraksi di pentas Piala Dunia.

Pemain berusia 28 tahun ini menjaringkan 4 gol ketika pusingan kelayakan Piala Dunia 2014 namun Wales berada di tangga ke-5 kumpulan dan tempat ke-3 kumpulan pada kelayakan 2018.

Bale adalah pemain termuda yang pernah bermain dengan skuad senior Wales iaitu pada usia 16 tahun 315 hari dan juga pemain termuda yang pernah menjaringkan gol untuk Wales.

Walaupun telah pernah memenangi liga paling berprestij di dunia iaitu Liga-Liga Juara Eropah sebanyak 4 kali bersama Real Madrid, tetapi Bale sedikit ketinggalan kerana tidak pernah beraksi di Piala Dunia, apatah lagi untuk menjulang trofi paling diidamkan itu.

Namun, Bale adalah satu-satunya pemain yang masih berpeluang untuk bermain di Piala Dunia dalam senarai ini.

Sudah tentunya ramai yang tahu bahawa George Best seakan-akan mempunyai magik di kakinya, namun tak berdaya untuk membawa pasukan Ireland Utara ke pentas Piala Dunia ketika masih aktif bermain.

George bermain untuk Manchester United, dan membuat 37 penampilan bersama pasukan Ireland Utara, menjaringkan 9 gol.

Ketika Piala Dunia 1982 berlangsung di Sepanyol, Ireland Utara berjaya melayakkan diri, namun George yang berusia 36 tahun ketika itu tidak turut sama.

Pengurus pasukan ketika itu, Billy Bingham ingin membawa George bersama-sama ke Sepanyol namun ia tidak berlaku.

Sikap panas baran Eric Cantona membuatkan beliau terlepas untuk bermain bersama pasukan Perancis untuk tempoh yang lama dan membuatkannya terlepas daripada beraksi di Piala Dunia.

Selepas menghina ketua jurulatih Henri Michel dengan berkata "piece of shit" kerana menggugurkannya daripada skuad kebangsaan ketika peringkat kelayakan Piala Dunia 1990, Cantona digantung daripada bermain mana-mana perlawanan antarabangsa.

Cantona kembali pada kempen kelayakan 1994 dan dengan hanya berbaki dua perlawanan di tempat sendiri, Perancis hanya memerlukan 1 mata untuk mengesahkan tempat di Piala Dunia Amerika Syarikat.

Malangnya, Perancis tewas dalam kedua-dua perlawanan tersebut kepada Israel dan Bulgaria.

Beliau menerima layanan yang baik dan beraksi dengan cemerlang ketika di bawah pimpinan Michel Platini dan Gerard Houllier.

Namun, selepas insiden di mana Cantona telah melakukan "flying kick" kepada seorang penonton, dia tersisih daripada Piala Dunia 1998 disebabkan oleh kehadiran Zinedine Zidane.

Pemain bola sepak terbaik Afrika, George Weah, juga mengalami nasib yang sama iaitu tidak pernah berpeluang bermain di Piala Dunia.

Namun ia tidak begitu mengejutkan kerana Weah bermain untuk Liberia, pasukan yang tak pernah layak ke Piala Dunia, dan hanya layak sebanyak 2 kali dalam kejohanan Piala Negara-Negara Afrika iaitu pada tahun 1996 dan 2002.

Weah mempunyai 60 cap bersama Liberia dengan 22 jaringan. Beliau bukan sahaja pemain yang hebat tetapi juga menjadi jurulatih pada satu ketika dan menjadi penaja kewangan bagi pasukan ini.

Apa yang terlepas dalam Piala Dunia dilihat di padang-padang di Eropah. Weah memenangi Pemain Terbaik Dunia pada tahun 1995 iaitu pemain bukan dari Eropah yang pertama memenangi anugerah ini.

Beliau juga satu-satunya pemain Afrika yang pernah memenangi anugerah Ballon d'Or, dan dinamakan sebagai Pemain Bola Sepak Afrika Terbaik sebanyak 3 kali iaitu pada tahun 1989, 1994 dan 1995.

Arsene Wenger membawa Weah ke Eropah pada tahun 1988 ketika dia masih bersama Monaco. Dalam 14 tahun kariernya, Weah bermain untuk pasukan-pasukan di Perancis, Itali dan England.

Beliau memenangi Lique 1 dengan PSG dan membawa pulang anugerah Kasut Emas di Liga Juara-Juara Eropah 1994. Weah dinamakan oleh Pele dalam senarai 100 pemain hidup terhebat di dunia.

Ryan Giggs adalah pemain yang paling berjaya dalam sejarah bola sepak Inggeris namun penghormatan ini datang daripada karier kelab yang sangat mengagumkan bersama Manchester United.

Kerjaya antarabangsanya bermula dengan England Schoolboys namun dia tak pernah layak menyertai pasukan kebangsaan England.

Walaupun begitu, Giggs berkata beliau sanggup terlepas peluang untuk bermain di kejohanan utama dunia daripada bermain untuk kelab yang mana bukan negara kelahirannya dan tiada kena mengena dengan ibu bapanya.

Pemain tengah berbisa ini membuat penampilan pertama bersama Wales menentang Jerman pada tahun 1991. Beliau merupakan pemain termuda ketika itu yang mewakili Wales, pada usia 17 tahun 321 hari.

Pada tahun 1994, Wales hampir-hampir berjaya layak ke Piala Dunia. Dalam perlawanan penentuan kelayakan menentang Romania, Wales perlukan kemenangan.

Dengan kedua-dua pasukan terikat 1-1, Paul Bodin gagal menyempurnakan sepakan penalti dan Romania memenangi perlawanan itu dengan jaringan 2-1, sekaligus melenyapkan harapan Giggs untuk beraksi di Piala Dunia.


5 Tempat Yang Kerap Dihadiri CEO Megah Holding Dalam Drama

Bagaimanakah populariti sesuatu tempat pelancongan itu ditentukan? Kebiasaannya, jumlah pelancong yang melawat sesuatu tempat pelancongan dalam setahun dianggap sebagai kriteria utama untuk menentukan popularitinya.

Walau bagaimanapun, dengan kemunculan media seperti Twitter, Instagram dan Facebook, terdapat kriteria lain yang boleh digunakan untuk menentukan populariti sesuatu tempat pelancongan, iatu hashtag. Hashtag atau 'tanda pagar' dalam bahasa Malaysia merupakan satu fungsi dimana pengguna boleh mengklasifikasikan gambar atau tulisan mereka dengan topik tertentu.

Contohnya, sekiranya anda berkongsi gambar di Instagram dan meletakkan hashtag #London, maka gambar anda akan turut sama terpapar dalam garis masa untuk hashtag #London sekiranya akaun anda tidak diletakkan dalam mod privasi. Fungsi ini boleh membantu anda mempopularkan gambar anda dan juga melihat gambar-gambar lain yang berkaitan dengan hashtag anda.

Setiap tahun, Hash Tag The World, iaitu sebuah organisasi yang berasal dari Belanda akan mengeluarkan senarai tempat pelancongan popular di dunia berdasarkan jumlah hashtag. Senarai ini telah dimulakan pada tahun 2015 yang menyaksikan bandar New York menduduki tempat teratas. Walau bagaimanapun, kedudukan dalam senarai ini berubah setiap tahun dan kali ini, kami ingin berkongsi 5 tempat pelancongan paling popular di media sosial pada tahun 2017 berdasarkan fungsi hashtag ini.

Pada tahun 2017, London berada di tempat teratas dalam senarai bandar paling popular di sosial media. Bandar ini mencatatkan hashtag dalam 88.8 juta gambar, paling tinggi berbanding bandar-bandar lain di dunia. Pencapaian ini tidaklah mengejutkan memandangkan London sememangnya terkenal sejak dahulu lagi sebagai tempat pelancongan antarabangsa.

Antara hashtag popular bagi London adalah #londoneye yang merujuk kepada London Eye Ferris Wheel dan #londonbridge yang merujuk kepada London Bridge. Populariti 3 kelab Liga Perdana Inggeris yang berpangkalan di London iaitu Tottenham Hotspurs, Arsenal dan Chelsea juga menyumbang kepada populariti bandar London ini. Selain itu, Kejohanan Olahraga Dunia yang dianjurkan di kota London pada tahun 2017 juga merupakan penyumbang besar yang menyebabkan bandar ini banyak diperkatakan di media sosial.

New York berada di kedudukan kedua bandar paling popular di sosial media pada tahun 2017. Bandar ini mencatatkan hashtag pada 88.5 juta gambar pada tahun 2017 atau secara purata 50,549 gambar setiap hari. Kedudukan ini jatuh satu anak tangga berbanding pada tahun 2015.

Populariti bandar New York ini sebahagian besarnya disumbang oleh kedatangan pelancong antarabangsa ke bandar ini. Pada 2017, perlantikan Presiden Donald Trump sebagai Presiden Amerika Syarikat juga mendorong ramai pengguna memperkatakan tentang New York di media sosial memandangkan beliau berasal dari bandar ini.

Populariti bandar Paris dalam senarai ini sememangnya tidak boleh dipertikaikan. Paris sememangnya memiliki banyak tempat pelancongan dengan pemandangan yang cantik dan sesuai untuk bergambar. Tidak sah sekiranya ke bandar ini dan tidak mengambil gambar di menara ikonik Menara Eiffel.

Populariti Paris dalam ini disebabkan kedatangan pelancong antarabangsa di mana kebanyakan pelancong datang ke bandar ini untuk menikmati pemandangan bandar ini yang kaya dengan sejarah dan rekabentuk bangunan yang unik. Notre-Dame de Paris, iaitu sebuah gereja klasik juga merupakan kawasan popular bagi penganut agama Kristian Katolik yang melawat bandar ini. Rekaan seni bina lamanya sentiasa menjadi latarbelakang pilihan untuk pelancong bergambar.

Dubai merupakan antara negara yang sedang meningkat naik popularitinya dalam media sosial pada masa kini. Dengan kewujudan projek-projek mega seperti Burj Khalifa dan projek pulau buatan manusia, ianya menarik pemerhatian ramai pemerhati dan pelancong untuk memperkatakannya di media sosial.

Selain itu, kebanyakan gambar yang berkaitan dengan bandar ini juga memaparkan gaya hidup golongan kaya di Dubai yang unik seperti harimau yang dijadikan haiwan peliharaan dan penggunaan kereta-kereta mahal seperti Bugatti Veyron dan Audi R8 sebagai kereta polis. Pemandangan-pemandangan dan gambar-gambar seperti ini semestinya unik dan jarang dapat dilihat di tempat lain.

Istanbul merupakan satu-satunya bandar popular dalam senarai ini yang tidak terletak di negara Barat. Malah, Istanbul juga bukanlah bandar maju berbanding 4 bandar teratas dalam senarai ini. Terdapat banyak bangunan lawa dengan seni bina mengagumkan di bandar ini seperti Masjid Biru dan Hagia Sophia.

Selain itu, Grand Baazar juga merupakan destinasi popular dalam kalangan pengguna sosial media yang gemar membeli belah. Disini, terdapat kira-kira 5000 buah kedai yang pastinya membuatkan pelancong rambang mata.


8 Negara Yang Mempunyai Kadar Pembunuhan Paling Tinggi Di Dunia

Baru-baru ini Malaysia dikejutkan lagi dengan kematian bayi yang didakwa dibunuh oleh seorang pengasuh.

Walaupun negara-negara semakin menuju ke arah kemondenan, namun dunia masih tidak cukup selamat di sesetengah tempat.

Selain daripada bencana alam dan penyakit maut, pembunuhan sesama manusia merupakan antara penyebab kematian manusia tertinggi.

Walaupun kini dunia kurang berhadapan dengan perang, namun beberapa buah negara masih mempunyai kadar pembunuhan yang sangat tinggi.

iluminasi.com ingin kongsikan 8 buah negara dengan kadar pembunuhan tertinggi di dunia.

Sebahagian besarnya dikelilingi oleh Afrika Selatan, Swaziland dengan penduduk lebih daripada 1 juta adalah salah satu negara yang terkecil di Afrika.

Namun angka yang melibatkan pembunuhan adalah tersangat tinggi di Swazilan.

Dimusnahkan bukan sahaja oleh jenayah yang berleluasa tetapi juga oleh kemiskinan yang dahsyat dan penyakit membunuh seperti AIDS atau tuberculosis, anggaran jangka hayat purata penduduk Swazilan adalah hanya 50 tahun, iaite antara yang terendah di dunia.

Kadar pembunuhan di Swaziland adalah sebanyak 33.8 pembunuhan dalam setiap 100,000 penduduk.

Lesotho adalah sebuah negara kecil Afrika yang terletak di bahagian selatan benua ini, dengan keluasan 30,355 kilometer persegi dan mempunyai populasi seramai 2.2 juta.

Selain daripada lokasi dan saiz, negara ini berkongsi satu lagi persamaan dengan Swaziland, iaitu kadar pembunuhan yang tidak dapat dikawal.

Hampir separuh daripada penduduk negara ini hidup di bawah garis kemiskinan yang mana memberikan dan bertanggungjawab ke atas kadar jenayah yang tinggi dan kadar pembunuhan tahunan yang ke-7 tertinggi di dunia.

Kadar pembunuhan di Lesotho adalah sebanyak 38 dalam setiap 100,000 penduduk.

Ramai orang mengenali negara ini sebagai tempat kelahiran manusia paling pantas di dunia, Usain Bolt. Namun apa yang tidak diketahui adalah Jamaica juga merupakan antara negara dengan kadar pembunuhan tertinggi di dunia.

Dengan keluasan 11,000 kilometer persegi, Jamaica adalah wakil Caribbean dalam senarai ini.

Statistik terbaru oleh Pejabat Pertubuhan Bangsa-Bangsa Bersatu tentang Dadah dan Jenayah (UNODC) telah mengesahkannya kedudukan negara ini dengan kadar pembunuhan sebanyak 39.3 bagi setiap 100,000 penduduk.

Seperti kebanyakan dalam senarai ini, tempat yang menjadi tumpuan kes pembunuhan adalah di bandar-bandar besar termasuklah ibu negara, Kingston.

Guatemala adalah negara yang mempunyai penduduk tertinggi di Amerika Tengah, iaitu seramai 16 juta orang.

Dengan purata kira-kira 100 pembunuhan berlaku setiap bulan, Guatemala menduduk tempat ke-5 senarai negara paling tinggi kadar pembunuhan di dunia.

Hampir 40 pembununuhan berlaku dalam setiap 100,000 orang penduduk di Guatemala.

Teruk terjejas akibat perang saudara yang sangat panjang dan dahsyat dari tahun 1979 hingga 1992, El Salvador adalah negara Amerika Tengah dan rumah kepada kira-kira 6.4 juta orang.

Kadar pembunuhan yang sangat tinggi di negara ini dibuktikan oleh jenayah berkaitan dengan gangster dan golongan bawah umur yang sangat kerap berlaku.

Pada tahun 2004, setinggi 60% daripada pembunuhan yang berlaku di Salvador dilakukan oleh kumpulan-kumpulan gangster tempatan yang bersaing untuk mendapatkan kuasa dan kawasan.

Dengan keluasan 22,800 kilometer persegi dan populasi sekitar 340,000 orang, Belize adalah negara yang mempunyai kepadatan penduduk tertinggi di Amerika Tengah.

Walaupun keindahan semula jadi dan hidupan liarnya adalah sangat menakjubkan, namun negara ini jauh daripada status negara yang selamat untuk didiami.

Kadar pembunuhan yang tinggi iaitu hampir 4.5 pembunuhan bagi setiap 10,000 menjadikan Belize sebagai antara negara paling berbahaya di dunia.

Pembunuhan sangat kerap berlaku di Belize City di mana pada tahun 2007, separuh daripada jumlah pembunuhan pada tahun itu berlaku di daerah ini.

Terletak di pantai utara Amerika Selatan, Venezuela bukan sahaja terkenal sebagai salah satu pengeksport utama minyak di dunia, tetapi juga sebagai negara dengan pembunuhan yang sangat berleluasa.

Pada tahun 2017, hanya 19% daripada penduduk tempatan berasa selamat ketika berjalan bersendirian pada waktu malam.

Mereka mempunyai sebab kuat untuk berasa begini, iaitu setiap tahun lebih daripada 5 dalam 10,000 orang telah terbunuh di Venezuela dan angka ini semakin bertambah dalam 10 tahun yang lepas.

Menurut Pejabat Pertubuhan Bangsa-Bangsa Bersatu mengenai Dadah dan Jenayah (UNODC), Honduras yang mempunyai populasi 8.25 juta penduduk, adalah negara dengan kadar pembunuhan tertinggi di dunia setakat ini.

Ia jauh meninggalkan Venezuela di tempat kedua, iaitu kadar purata 90.4 pembunuhan bagi setiap 100,000 penduduk negara ini.

Angka ini bermakna, setiap 1 dalam 1,000 penduduk Honduras, berisiko untuk dibunuh. Dan disebabkan Honduras adalah destinasi pelancongan yang sangat popular, pelancong sering menjadi sasaran pelbagai jenayah kejam dan ganas.

Jadi, jika Honduras berada dalam senarai lokasi pelancongan anda, mungkin anda patut batalkan.


5 Pasangan Adik Beradik Pemain Bola Sepak Mewakili Negara Berbeza

Melihat 2 orang pemain bola sepak profesional yang mempunyai hubungan adik-beradik bermain dalam satu pasukan bukanlah suatu perkara yang pelik sama ada diperingkat kelab mahupun negara. Sebagai contoh, Gary dan Phil Neville yang bukan sahaja bermain di kelab yang sama iaitu Manchester United, tetapi keduanya juga pernah mewakili England.

Walau bagaimanapun, terdapat juga beberapa kes terpencil dimana adik-beradik pemain bola sepak profesional mewakili 2 negara yang berbeza. Bagaimanakah perkara ini boleh berlaku? Perkara ini biasanya terjadi apabila pemain ini mempunyai salasilah keturunan (ibu dan bapa) dari dua negara berbeza.

Kali ini, pihak Iluminasi ingin berkongsi 5 pasangan adik-beradik pemain bola sepak profesional yang mewakili 2 negara berbeza.

Hubungan adik-beradik antara Paul Pogba dan Mathias Pogba sememangnya sudah diketahui ramai. Paul Pogba merupakan seorang pemain bintang bagi pasukan kelab Manchester United. Bermain di posisi pemain tengah, beliau merupakan antara pemain utama bagi kelab kebangsaan Perancis.

Sementara itu, Mathias pula merupakan pemain penyerang bagi kelab Sparta Rotterdam di Liga Belanda dan pernah dipanggil beberapa kali mewakili pasukan Guinea. Beliau memilih Guinea kerana merasakan negara tersebut lebih dekat dengan dirinya, selain mengetahui sukar untuk dipilih mewakili Perancis yang memiliki ramai pemain bintang. Kedua pemain ini meminati bola sepak kerana diberi galakan oleh bapa mereka semenjak daripada kecil lagi.

Thiago dan Rafinha merupakan dua adik-beradik yang menjadi pemain profesional melalui Akademi Bola Sepak Barcelona sebelum terpilih memasuki pasukan utama. Thiago (abang) merupakan pemain pilihan Barcelona ketika berada di bawah kendalian Pep Guadiola. Beliau bermain di posisi pemain tengah dan dikenali sebagai pemain yang memiliki kemahiran teknikal yang tinggi. Beliau berpindah ke Sepanyol bersama bapanya semasa berusia 5 tahun dan sudah beberapa kali mewakili skuad Sepanyol.

Sementara itu, Rafinha juga berjaya menjadi pemain profesional melalui Akademi Bola Sepak Barcelona. Juga bermain sebagai pemain tengah, beliau lebih terkenal dengan corak permainan menyerang. Walaupun pernah bermain untuk pasukan Sepanyol di peringkat remaja, beliau memilih untuk mewakili pasukan Brazil untuk penampilan seniornya. Keputusan ini dibuat memandangkan beliau lahir di Sao Paolo selain mahu mengikut jejak bapanya yang pernah mewakili skuad negara Brazil.

Christian Vieri merupakan pemain lagenda Inter Milan. Beliau memulakan karier seniornya bersama kelab Torino dan bermain untuk beberapa kelab lain seperti Juventus dan Atletico Madrid. Kehebatannya sejak peringkat remaja membolehkan beliau terpilih mewakili skuad negara Itali. Beliau pernah mendapat panggilan untuk mewakili Australia tetapi menolak tawaran tersebut.

Sementara itu, Massimilano Vieri pula memulakan karier di Juventus sebelum berpindah ke beberapa buah kelab lain. Pada tahun 2004, beliau mendapat panggilan untuk mewakili skuad Australia. Beliau menerima pelawaan tersebut untuk bermain di peringkat yang lebih tinggi memandangkan peluang yang sukar untuknya untuk mendapat tempat dalam pasukan kebangsaan Itali.

Granit Xhaka merupakan seorang pemain hebat yang memulakan karier di Switzerland. Beliau pernah bermain untuk kelab FC Basel sebelum ke beberapa kelab lain seperti Borussia Monchengladbach dan Arsenal. Walaupun sudah menyatakan keinginan untuk mewakili Albania, beliau mengambil keputusan untuk mewakili Switzerland memandangkan beliau tidak pernah mendapat panggilan untuk bermain untuk Albania.

Taulant Xhaka pula merupakan pemain utama FC Basel dan pernah menjadi pemain pinjaman untuk kelab Grasshopper Club Zurich. Walaupun pernah mewakili Switzerland bagi pasukan Bawah 17 dan Bawah 21, di peringkat senior beliau mengambil keputusan untuk mewakili pasukan kebangsaan Albania. Kedua pemain ini pernah bertembung antara satu sama lain apabila Switzerland bertemu Albania dalam EURO 2016 dimana perlawanan ini juga disaksikan ibu mereka.

Tim Cahill merupakan pemain lagenda sepanjang zaman Australia dan merupakan pemegang rekod gol paling banyak pasukan Australia. Antara kelab terawalnya adalah Milwall sebelum berpindah ke beberapa kelab lain seperti Everton dan New York Red Bulls sebelum kembali ke Liga Australia pada usia 38 tahun mewakili kelab Melbourne City FC.

Sementara itu, karier Chris Cahill tidak begitu menyerlah dan beliau hanya bermain dalam beberapa kelab kecil Australia sepanjang kariernya. Kerana emaknya berasal dari Samoa, maka beliau telah mendapat panggilan untuk bermain mewakili skuad kebangsaan Samoa. Peluang ini diterimanya memandangkan peluangnya untuk mewakili Australia agak tipis.


Kisah Lelaki Ini Menjadi Kudung Kerana Selsema

"Bunyinya agak tak masuk akal," kata Alex Lewis sambil melihat kerusi rodanya, "tetapi saya gembira semua ini berlaku kepada saya,". 4 tahun lalu di rumanya di Stockbridge, Hampshire, Alex dijangkiti apa yang kelihatan seperti selsema biasa dengan gejala-gejala yang seperti kita tahu termasuklah hidung tersumbat.

Keesokan harinya, Alex berasa sama seperti semalam tetapi ia menjadi lebih teruk. Sakit kepala yang sangat teruk dan tangan serta kakinya berasa sakit yang luar biasa.

Kemudian, tompokan berwarna ungu seperti lebam mula muncul di seluruh bahagian badan, merebak dengan begitu cepat. Pasangan Alex, Lucy Townsend yang berasa pritahin dan diselubungi dengan kekeliruan, menelefon ambulans.

Ketika sampai di hopital, Alex diberitahu apa yang dihidapinya. Gejala seperti selsema yang dialami Alex berlaku disebabkan oleh bakteria biasa, Group A streptococcus (GAS) yang boleh dijumpai pada kulit manusia yang tidak membahayakan.

Dan dalam kes yang tersangat jarang berlaku, GAS atau sindrom kejutan toksik, telah masuk ke dalam badan Alex dan menyerangnya dari dalam. Apa yang menakutkan mengenai jangkitan GAS adalah ia membuatkan daging manusia memakan diri sendiri.

GAS akan menyerang anggota badan, dan mula memakan bahagian dalaman, melalui sendi, organ-organ penting, dan akhirnya memusnahkan jantung.

Dengan jangkitan ini yang mula menampakkan kesan, ia tersebar secara sendiri ke bahagian kaki, tangan dan muka Alex dalam tempoh yang singkat, kurang daripada 1 hari. Doktor ketika itu menganggarkan kebarangkalian untuk hidup adalah 3%, yang mana akan turun kepada 0% jika tindakan pantas memotong anggota yang terjejas tidak dilakukan.

Tanpa berlengah, doktor memotong lengan kiri dan kedua-dua kaki Alex, meninggalkan tangan kanannya yang kelihatan lemah namun masih utuh.

Bibir dan dan mulut Alex ketika itu sudah mereput. 6 bulan kemudian, Alex kembali ke hospital kerana tangannya yang patah disebabkan oleh kecuaiannya ketika tidur.

Namun ketika itu, Strep A pada tangannya didapati telah masuk ke dalam tulang, memberikan jalan yang mudah untuk sampai ke bahagian atas badan. Untuk menyelamatkan keadaan, tiada pilihan lain yang dilihat selain daripada memotong tangan kanannya, betul-betul di bawah sendi siku.

Dengan itu, Alex terpaksa memulakan hidup baru yang tidak diketahui bagaimana nasibnya, sebagai seorang yang kudung sepenuhnya.

"Saya tak sepatutnya selamat. Saya rasa daripada 10,000 orang setahun yang dijangkiti Strep A, 9,600 daripadanya mati. Daripada 400 yang masih hidup, hanya 10 orang sahaja kudung kedua-dua tangan dan kaki. Saya antara yang paling bernasib baik," jelas Alex.

Ketika berada dalam pemulihan di Hospital Salisbury, Alex telah dihubungi oleh Leonardo Machado, seorang penerbit filem yang meminta untuk mengikuti perkembangan pemulihannya dan membuat dokumentari, The Extraordinary Case of Alex Lewis.

Walaupun dalam keadaan begitu, Alex bersetuju untuk difilemkan, terutamanya memikirkan tentang anaknya bersama Lucy, iaitu Sam yang berusia 4 tahun.

"Saya mahu dia mempunyai sesuatu yang menunjukkan kepadanya bahawa betapa pentingnya dia kepada saya dan Lucy, dan membantu menjadikan pengalaman ini masuk akal. Apabila Sam membesar, dan rakan-rakannya bertanyakan apa yang berlaku kepada bapanya, harap-harap dia dapat menjelaskan kepada mereka," jelas Alex.

Ketika Alex pulang ke rumah untuk memulakan rehabilitasi pada tahun 2014, Alex bertegas agar Lucy meneruskan kerjanya menguruskan pub di Stockbridge, daripada menjadi penjaganya.

Bagi Alex, ia sangat penting menjalani kehidupan yang serupa seperti dahulu. Alex berasakan sangat menakjubkan bagi seseorang untuk mampu melakukan apa sahaja untuk pasangan.

Namun, dia tidak mahu hidup Lucy menjadi seperti seorang jururawat dan melihatnya sebagai pesakitn serta perlu menjaganya.

Saya mahu Lucy meneruskan kehidupannya seperti sediakala," kata Alex. Rakan Alex, Chris yang bekerja sebagai pengajar ski di Perancis berhenti kerja dan pulang ke Hampshire untuk menjaga Alex selama enam bulan.

Chris membantu Alex membiasakan diri dengan penggunaan kaki dan tangan palsu, yang mana ketika itu agak berat dan rumit.

Bantuan yang diberikan oleh Chris inilah yang membuatkan Alex mampu melalui hari-hari getirnya. Mereka melakukan eksperimen dengan memasang garfu pada tangan palsunya supaya Alex boleh makan sendiri.

Mereka kemudiannya memotong beberapa bilah garfu, bagi memudahkan Alex untuk makan. Walaupun berada di rumah, Alex tidak boleh ditinggalkan bersendirian dengan anaknya. Sebelum diserang penyakit ini, kedua-dua anak beranak ini tidak dapat dipisahkan.

Dalam beberapa babak menyayat hati dalam dokumentari itu, Sam kelihatan enggan memeluk atau mencium ayahnya yang "baru" itu, terutamanya selepas kulit pada mulut Alex yang telah mati dipotong.

"Ketika dia lihat saya di unit rawatan rapi hospital, Sam beranggapan bahawa kawasan mulut saya yang mana dagingnya sedang mati, dipenuhi dengan coklat. Dia tahu saya sakit dan kelihatan tidak memberi kesan teruk kepadanya. Tetapi selepas pembedahan, saya sedar saya perlu membina semula hubungan saya dan sam. Ia sangat sukar, tapi ia perlukan masa," jelas Alex.

Alex menjalani pembedahan mulut selama 17 jam pada tahun 2015, yang mengambil kulit bahunya untuk dimodelkan semula menjadi bibir. Dia juga menjalani pembedahan lengkap termasuklah menghasilkan warna kulit yang sekata pada wajahnya.

Dengan dilengkapi tangan dan kaki palsu yang canggih, Sam sangat gembira dan beranggapan bahawa bapanya adalah Power Rangers. Jika Alex bertemu dengan orang di jalanan, ramai yang menyangkakan bahawa keadaannya disebabkan oleh letupan bom.

Alex juga berhadapan dengan masalah yang melibatkan wang, kerana semua peralatan yang diperlukannya adalah sangat mahal.

Sebagai contoh, pisau memasak bersaiz 6 inci untuk dipasangkan pada tangan palsunya berharga RM3,500. Alex berharap dia mampu memiliki kaki palsu lengkap dalam masa beberapa tahun lagi, yang mana berharga RM483,000 setiap satu.

"Dan harga ini sebelum membeli buku lali atau tapak kaki, yang dijual secara berasingan," terang Alex. Setiap kali Alex mendapat anggota badan palsu yang baharu, dia berasa sangat gembira kerana mampu menjadi semakin berdikari.

Disebabkan harga yang terlalu mahal, Alex menubuhkan Alex Lewis Trust, badan amal yang mensasarkan untuk mengumpul dana untuk membeli alat bantuan, walaupun yang paling asas.

Kumpulan Coldplay merupakan antara yang menderma iaitu sebanyak RM54,000 (£10,000).

Alex tidak melihat kehidupan yang dilaluinya ketika ini sebagai hari-hari gelap, tetapi sebaliknya.

Sebelum kehilangan segalanya, Alex menjalani kehidupan yang tidak begitu baik, kuat mabuk dan jarang menghabiskan masa berkualiti dengan Lucy atau Sam.

Dan kini, Alex berkata dia "dipaksa" untuk menghargai apa yang dia ada.

"Semua ini yang saya jalani membuatkan saya tidak ambil mudah dalam hidup. Kini kami bertiga menjadi tersangat rapat. Ia memberikan semangat kepada saya untuk memulakan hidup baru. Bunyinya agak pelik, tapi saya sangat terhutang budi dengan penyakit ini,".


Surat Menyentuh Hati Dari Kanak-Kanak Terperangkap Dalam Gua Thailand (Tragedi 2018)

Hari ini masuk hari kedua operasi menyelamat dijalankan terhadap 12 kanak-kanak dan seorang jurulatih pasukan bola sepak yang terperangkap di dalam sebuah gua di Thailand, selepas berlindung daripada hujan lebat di dalamnya. Kes ini mendapat liputan meluas termasuklah oleh media antarabangsa, dan turut menarik perhatian beberapa individu berpengaruh dunia yang sedia membantu, antaranya adalah jutawan teknologi Elon Musk.

Sejak ditemui, kesemua mangsa masih belum dapat dikeluarkan memandangkan pasukan penyelamat mengalami kesukaran kerana laluan gua yang sempit serta dipenuhi air. Penantian ahli keluarga mungkin sedikit terubat setelah menerima surat yang ditulis sendiri oleh mangsa, dibawa keluar oleh pasukan penyelam gua.

Surat yang ditulis tangan itu, diberikan kepada keluarga dalam tempoh selepas mereka ditemui dan sebelum bermulanya operasi mengeluarkan mangsa daripada gua. Surat-surat tersebut menunjukkan keberanian kanak-kanak tersebut dalam menghadapi dugaan yang paling getir dalam hidup mereka.

Surat-surat tersebut dibawa keluar pada malam Jumaat oleh pasukan penyelam yang berenang keluar masuk selama 11 jam daripada ruang gua di mana kesemua mangsa terperangkap.

Dalam surat bersama yang mewakili para ibu bapa kepada jurulatih Ekapol 'Ake" Chanthawong:

Pendek surat tulisan Phiphat Photi buat keluarga, namun penuh dengan harapan:

Surat a.k.a nota pendek yang ditulis di atas cerbisan kertas itu adalah komunikasi awal antara ibu bapa yang cemas dengan anak-anak mereka sejak mereka dilaporkan hilang pada 23 Jun lalu.

Sehingga semalam, sebanyak 4 orang mangsa telah dilaporkan berjaya diselamatkan, namun tidak diketahui siapa yang telah diselamatkan. Operasi akan diteruskan hari ini bagi menyelamatkan baki mangsa yang masih terperangkap.

Semoga semua mangsa yang terperangkap dapat dikeluarkan dengan selamat untuk pulang ke pangkuan keluarga.